הוועדה לענייני ביקורת המדינה, כנסת 19, פרוטוקול מספר 133, 2014-06-30 11:00

אמנון כהן: אנחנו מתחילים את הדיון.

אמנון כהן: תיכף יבוא גם המבקר, הוא ביקש להשתתף בדיון הזה.

אמנון כהן: אני פותח את הדיון של הוועדה לענייני ביקורת המדינה, הנושא על סדר היום הוא היבטים בקידום שילובם של יוצאי אתיופיה, דוח מבקר המדינה 63ג, עמוד 3.

אמנון כהן: הוועדה קיימה כבר שני דיונים בנושא הזה, זה דיון מעקב.

אמנון כהן: הדיון הראשון נערך ב-18.6.2013, הדיון השני ב-15.10.2013 ואז הם ביקשו מאיתנו שעד ינואר הסמכויות של הטיפול בפרויקט של קידומם ושילובם של יוצאי אתיופיה, המשרד המאסדר יהיה משרד הקליטה.

אמנון כהן: בהתחלה זה היה במשרד ראש הממשלה, נמצא איתנו ממשרד ראש הממשלה אהוד פראוור, שבתכנית החומש הוא היה אמור להיות אחראי על כל הנושא הזה.

אמנון כהן: לאחר החלטה ועבודת מטה, עם כינונה של ממשלה חדשה ועם כתיבת הדוח של מבקר המדינה שיושב איתנו כאן, הנושא של שילוב הקהילה האתיופית בתוך החברה הישראלית - - -

סופה לנדבר: יוצאי אתיופיה.

אמנון כהן: יוצאי אתיופיה, מאוד חשוב ללבו והוא יושב איתנו כמעט בכל דיון בנושא הקהילה הזאת.

אמנון כהן: הוא נמצא, אני מודה לך, אדוני, שמצאת את הזמן לבוא לדיונים של הוועדה.

אמנון כהן: אני גם דיברתי עם המנכ"ל של משרד הקליטה, כי בדיון האחרון היה אמרנו שבינואר נקיים דיון.

אמנון כהן: התייעצתי איתו אם אפשר לזמן אותם כדי להראות להם איזה שהיא מצגת, איזה שהיא תכנית, לאחר ששמעו את כל הארגונים של יוצאי אתיופיה שמטפלים, לשמוע, ללמוד, נציגים של הקהילה, שהם חברי כנסת, כל אחד מההיבט שלו, לשמוע, ואתם כמאסדרים, לראות את התמונה הכוללת, ואז תראו איך אתם יורדים לפרט, לגיל הרך, לילדים, לכיתות ובתי ספר, בגרויות, שילוב בצה"ל, אקדמיה, מבוגרים, קשישים, כל שכבות הגיל על פי עבודת מטה שעשיתם.

אמנון כהן: התייעצתי ואמרו שהעבודה מוכנה ואנחנו היום רוצים לראות - - -

עודד פורר: לא אנחנו, זה הפרויקט הלאומי ליוצאי אתיופיה.

אמנון כהן: זה מה שאני רוצה, מה אני רוצה?

עודד פורר: זה לא המשרד שלנו הכין את המצגת הזו.

עודד פורר: זו לא מצגת שלנו.

אמנון כהן: אתם לא שותפים לפרויקט הזה?

עודד פורר: אנחנו שותפים, אבל זה לא המשרד הכין.

סופה לנדבר: אנחנו נציג את הדברים שאנחנו הספקנו לעשות ודברים ש - - -

אמנון כהן: מי הכין את הפרויקט הלאומי?

<רוני אקלה: אני.

אמנון כהן: מי אתה, אדוני?

<רוני אקלה: אני מנכ"ל הפרויקט הלאומי.

<רוני אקלה: זו חברה לתועלת הציבור.

עודד פורר: זו חברה לתועלת הציבור, בבעלות של המוסדות הלאומיים, שהמשרד שלנו - - -

אמנון כהן: ככה קבעתם אתם, שזה יהיה?

אמנון כהן: מר פראוור, אמרת שהגוף המאסדר זה משרד העלייה והקליטה, הם יהיו.

אמנון כהן: לא הבנתי עכשיו.

<אהוד פראוור: יש כאן תכנית שאני לא יודע למה היא נבחרה להיות מוצגת היום, אדוני היושב ראש יחליט מה שהוא רוצה - - -

שמעון סולומון: השאלה היא מה הנושא של הדיון של היום?

אמנון כהן: הנושא של היום, אני לא יודע, אני חשבתי שזה של המשרד - - -

שמעון סולומון: כי הפרויקט הלאומי, אנחנו יודעים מה הוא.

אמנון כהן: אז מבחינתי אין מצגת.

סופה לנדבר: אין מצגת.

אמנון כהן: אולי נראה אותה, אבל לי חשוב שמשרד שהמדינה נתנה לו את הסמכות כגוף המאסדר מול משרד החינוך, מול משרד הרווחה, מול צה"ל, מול בתי ספר, כל מה שקשור, שאתם המאסדרים, שאנחנו שלחנו אתכם, ביקשנו כוועדה שתשבו עם הארגונים, תלמדו את הסוגיות, כולל הנציגים שנבחרו לכנסת ואז פריש מיש עושים הכול ואומרים - - - יכול להיות שלא הספקתם, יכול להיות שהתחלתם בנושא מסוים ואז הייתם צריכים להמשיך, אבל אנחנו רוצים לראות תכנית לשילוב הקהילה האתיופית בחברה הישראלית.

אמנון כהן: זה מה שאנחנו רוצים לראות היום.

אמנון כהן: לכן, כבוד השרה, תציגי, אם נראה לנכון, יותר מאוחר נראה מה אתם מאמצים מתוך מה שהכינו.

אמנון כהן: ככה אולי עשו עבודה מצוינת, אולי חלקים כן מתאימים לצורך המשרד, מה לא.

אמנון כהן: אבל אם אתה רואה את זה פעם ראשונה זה מדאיג אותי.

עודד פורר: לא, זה לא מצגת שאנחנו הכנו, זה גם לא משהו שביקשו מאיתנו.

אמנון כהן: בסדר, אני חשבתי שאתה תביא מצגת להראות לי מה אתם עושים.

אמנון כהן: כבוד השרה.

סופה לנדבר: עכשיו אנחנו נציג ובאנו להציג מה שהספקנו לעשות ומה שנמצא בתוך הקהילה.

אמנון כהן: באנו לשמוע.

סופה לנדבר: אדוני מבקר המדינה, אדוני יושב ראש הוועדה, חברי כנסת, מנכ"ל משרד הקליטה והעלייה, בני הקהילה, יוצאי אתיופיה, עובדי משרד העלייה והקליטה, אודי, אורחים נכבדים כולם.

סופה לנדבר: בחודש פברואר אני הגשתי הצעה לממשלה, שאושרה באותו חודש בישיבת הממשלה, גיבוש תקציב לקידום שילובם של יוצאי אתיופיה כדי ליצור בסיס לקליטה יותר מוצלחת.

סופה לנדבר: אני רוצה לציין שתכנית החומש עמדה רק בחלק מהציפיות.

סופה לנדבר: אנחנו לא נתייחס לתכנית החומש בגלל שדנו בוועדה - - -

אמנון כהן: לא, פראוור אמר בדיון קודם שהיא נכשלה, אז לא צריך - - -

סופה לנדבר: אני לא אומרת הצליחה, לא עמדה בכל הציפיות.

<אהוד פראוור: יש עוד אנשים באולם, אדוני היושב ראש.

סופה לנדבר: אני חושבת שאני אהיה יותר מדויקת, היא לא עמדה בכל הציפיות, ואני לא רוצה לחזור לנושא של תכנית החומש, בגלל שהנושא הזה היה בדיוק כאן בוועדה, אני חושבת שמיותר לדבר על התכנית.

סופה לנדבר: אני רוצה לציין שאנחנו החלטנו אחרי ישיבה אצלך בוועדה ואחרי דוח מבקר המדינה לעשות כולם ביחד, להכין את התכניות ולהכין את הוועדה המשותפת והמשולבת עם כל משרדי הממשלה וקודם כל עם בני הקהילה.

סופה לנדבר: אני רוצה להגיד שבשולחנות העגולים שאישרנו בממשלת ישראל בישיבה בחודש פברואר כולם יחד, למטרה אחת, כדי לשלב ולעשות הכול שהקהילה תרגיש את השילוב שלה בתוך החברה.

סופה לנדבר: נציגי הקהילה, השדולה בכנסת, פנינה לא נמצאת כאן - - -

אמנון כהן: פנינה פה.

אמנון כהן: פנינה ישנה פה בלילה רק בשביל להיות בדיון הזה.

סופה לנדבר: השדולה בכנסת, שפנינה עומדת בראש השדולה הזאת, ארגונים ציבוריים ואנשי ציבור יוצאי אתיופיה, חברי כנסת, חבר הכנסת סולומון ו-12 משרדי הממשלה.

סופה לנדבר: אני דרשתי לציין את הוועדה הזו - - -

שמעון סולומון: השרה, יש גם עוד שתי שדולות שקשורות לחיילים וגם לחינוך יוצאי אתיופיה ואנחנו מנסים להקיף את הכול ביחד, כל מה שקשור לשילוב יוצאי אתיופיה.

סופה לנדבר: שכולם יהיו מבורכים וסביב שולחן אחד, קודם כל נציגי הציבור יוצאי אתיופיה, כך הבטחנו וככה קיימנו.

סופה לנדבר: אני דרשתי לסיים את הוועדה לפני תקציב שנת 2015 אבל הדרישה מהשטח הגיעה להמשיך בדיונים לעומק כדי למצות את הדיונים ובגלל זה הסכמתי שאנחנו נמשך בדיונים.

אמנון כהן: מה היה בפברואר 2014?

סופה לנדבר: אנחנו אישרנו החלטה על שילוב שנקראת ככה, הצעה לממשלה שאושרה, גיבוש תכניות לקידום שילובם של יוצאי אתיופיה.

אמנון כהן: כמה כסף?

סופה לנדבר: קודם כל לפני כסף, לפני הכול, תיתן לי, כסף זה אחרי הכול.

סופה לנדבר: אנחנו מכינים עכשיו יחד עם ארגוני עולים, יחד עם נציגי יוצאי אתיופיה, סביב שולחן אחד, אנחנו קיימנו 39 מפגשים, קודם כל 11 מפגשים היו ברחבי הארץ, זאת אומרת ירדנו לשטח והמנכ"ל יחד עם הנציגים, כולם יחד, היו בערים שיש בהם ריכוז גבוה של יוצאי אתיופיה כדי לשלב בשטח את הידיים ולשלב את הנציגים של יוצאי אתיופיה בדיונים.

סופה לנדבר: היו 23 ישיבות לשולחן עגול ובנושאים שהמנכ"ל יציג אותם עכשיו, 4,000 כניסות של נציגי יוצאי אתיופיה לאתר, 1,000 איש השתתפו בכל הדיונים, 1,000 איש שהם נציגים של יוצאי אתיופיה.

סופה לנדבר: הנושאים שאנחנו נציג אותם עכשיו, ואני חושבת שמיותר להגיד שאנחנו מקדישים לזה המון המון עבודה, המון רצון, ומגבשים את הדברים יחד עם הנציגים.

סופה לנדבר: יכול להיות שאחרי הוועדה והסיכומים תהיה דרישה, ואנחנו נסכים לדרישה, יהיו כמה דרישות, יכול להיות שכן, החלק של יוצאי אתיופיה צריך להיות במשרד אחר ובטיפול של משרד אחר, בגלל שהם כבר לא עולים ולא מוגדרים כעולים חדשים, אבל לנו היה חשוב לפי הדוח - - -

פנינה תמנו: זה לא רק במשרד הקליטה, אנחנו מדברים על עוד משרדים שמנהלים סוג של מסלולי בידול ויכול להיות שגם הם יצטרכו להבין שהם חייבים להתייחס ליוצאי אתיופיה כחלק אינטגרלי ולא נפרד.

סופה לנדבר: 12 משרדים עוסקים בדבר, משתתפים, והמשרדים מתייחסים לנושאים בשיא הרצינות והמנכ"ל יציג את זה.

סופה לנדבר: לפי בקשה אנחנו נמשיך את השולחנות העגולים, יש לנו עוד כמה נושאים שאנחנו נצטרך להיכנס יותר לעומק ונמשיך בדיונים, המנכ"ל יציג את הדברים שהיו בכל הישיבות ובכל הדיונים.

סופה לנדבר: בבקשה, אדוני המנכ"ל, תציג לנו את הדברים שהיו.

אמנון כהן: רק שנזכיר, שהתחלנו לדון לפני שנה בדוח, הדיון הראשון, אחרי כמה חודשים עוד פעם.

<קריאה: אנחנו נציג את ההתקדמויות גם בהיבט של הדוח.

אמנון כהן: לא, שולחנות עגולים זה טוב, בורקס וקפה זה טוב, אבל אנחנו צריכים לעשות את העבודה.

סופה לנדבר: אל תזלזל בבורקס.

אמנון כהן: אני אתן לך.

אמנון כהן: הבורקס טוב, כי בדיון הקודם דיברנו על ביטחון בתזונה נכונה.

סופה לנדבר: אנחנו גם לקחנו חלק.

סופה לנדבר: לא רק חלק לקחנו, אני אמרתי שלהכין את הארוחה ב-12 שקל ולתת לאנשים לאכול את הדברים המגעילים האלה זה לא בא בחשבון, ובגלל זה ביקשתי ודרשתי ואישר ככה שר הרווחה - - -

אמנון כהן: שר הרווחה תרם 10 מיליון שקל.

סופה לנדבר: הוא נתן את השקלים האלה כדי שבעצם - - -

אמנון כהן: הוא תרם 10 מיליון שקל.

אמנון כהן: בבקשה, כבוד המבקר רוצה להגיד משפט?

<מבקר המדינה יוסף שפירא: כן, כבוד השרה, כבוד היושב ראש.

<מבקר המדינה יוסף שפירא: הדוח הזה הוא באמת דוח מיוחד וודאי מבחינתי שנתתי לו הרבה תשומת לב וזה לא רק להוציא דוח ושגר ושכח, זה קהילה, אני לא קורא להם יוצאי אתיופיה, מבחינתי זו קהילה שהיא כבר ישראלית לחלוטין, אנשים נפלאים, אנשים מוכשרים, מוזיקאים, אנחנו מטפחים את הדור הצעיר של המוזיקאים, אברהם, איפה רחל?

<מבקר המדינה יוסף שפירא: חבל שהוא לא הגיע, היו רואים ואולי שומעים משהו ואני עוקב אחרי הקהילה הזו ביום יום.

<מבקר המדינה יוסף שפירא: בכל סיור שאני מגיע למועצות המקומיות, עיריות, אני קודם כל שואל ומתעניין כמה אנשים מהקהילה נמצאים בעמדות מפתח.

<מבקר המדינה יוסף שפירא: הדבר הראשון שאני עשיתי, כשנכנסתי לתפקיד, זה לקחת מנהלת לשכה שלי, רחל טבאי, נמצאת פה, כדי להראות באמת את החשיבות שאני רואה בעניין הזה ושזה לא צריך לרדת מסדר היום שלנו.

שמעון סולומון: בנוסף היא הייתה מוכשרת בפני עצמה.

<מבקר המדינה יוסף שפירא: בוודאי, אחרת היא לא הייתה פה.

אמנון כהן: כבוד המבקר, הלהקה שדיברת עליה, לכשתוצג לנו תכנית לטיפול באמת אנחנו נעשה חגיגה ונביא את הלהקה, שבאמת נראה את הכישורים המדהימים האלה.

אמנון כהן: כבוד המנכ"ל, בכבוד, תראה לנו איפה התקדמתם.

עודד פורר: אני אעבור ככה ברשותך על ההערות המרכזיות שהיו בדוח ועל ההתייחסות שלנו לנושא הזה.

עודד פורר: הנושא של השולחנות העגולים הוצג פה על ידי בוועדה הקודמת, כשדיברנו על נושא שיתוף הקהילה ועל נושא היכולת שלנו לעבוד ביחד ולא להנחית איזה שהן מסקנות, או איזה שהן הנחיות על קהילה שהיא כבר קהילה מאוד מבוססת בארץ ואז התייחסנו לעניין הזה והצגנו את הרעיון שלנו לצאת לשולחנות עגולים וזאת אחת ההתקדמויות שהיינו.

עודד פורר: אחד הנושאים שעלו לגבי תכנית החומש, שזה מה שהתייחס אליו דוח המבקר, הוא נושא התכלול.

עודד פורר: בעיקר עלו שם לנושא משרד העלייה והקליטה וגם למשרד ראש הממשלה אותן טענות לגבי היכולת לתכלל את התכנית, היכולת לראות ולמפות את התקציבים כולם בתוך התהליך הזה והעובדה שמצאו שיש משרדים שמפעילים לעיתים תכניות כפולות, לעיתים התכניות האלה מופעלות גם על ידי משרדים, גם על ידי רשות מקומית וגם על ידי מגזר שלישי ושיש מקום למיפוי כלל הנושאים האלה.

עודד פורר: אני יכול לדווח שהמשרד כבר מיפה את כלל התקציבים שנגעו בחומש בחלוקה למשרדים.

עודד פורר: המיפוי הזה גם מוצג בשולחן העגול שפתח את הכינוס לאחר החלטת הממשלה ב-18 במרץ והוצג גם לקהילה וגם לנציגי המשרדים.

עודד פורר: לגבי נושא התכלול, אחת התגובות שלנו לדוח הייתה גם שיחד עם התכלול צריך להיות גם היכולת וגם הסמכות לבוא ולגבש את כלל המשרדים ולאור העובדה הזו אמרנו, וזה גם מה שנאמר בוועדה פה, תכנית החומש נסתיימה.

עודד פורר: תכנית החומש היא של חמש שנים וגם ביקשתם מאיתנו להציג מה הלאה.

עודד פורר: כדי לעשות מה הלאה, וכדי לא להנחית עכשיו איזה שהיא תכנית שנראית בעיני אולי הצוות המקצועי של המשרד שלי, או של משרדים אחרים, כתכנית נכונה אבל בפועל היא לא עונה על הצרכים ולא עונה על הטענות והבעיות, יצאנו להליך שהוא הליך משתף של גיבוש מדיניות.

עודד פורר: החלטת הממשלה, שאני חושב שהיא לא החלטה סטנדרטית, שהתקבלה בפברואר, היא החלטה שאומרת שממשלת ישראל מבקשת ממשרד העלייה והקליטה לגבש יחד עם 7 משרדים נוספים, זה היה התהליך שיצאנו בו להחלטה, בממשלה הצטרפו לבקשת השרה עוד 5 משרדים ובעצם 12 משרדים שאנחנו מרכזים את העבודה שלהם לטובת גיבוש מדיניות חדשה, גיבוש תכנית חדשה שתבוצע בשיתוף הקהילה.

עודד פורר: התהליך הזה הוא תהליך לא פשוט, המשאבים והזמן שהשרה הקדישה לעניין הזה ושאני הקדשתי לעניין הזה, גם במפגשים וגם בלרתום את הקהילה, כדי לבנות מחדש את האמון בין קהילת יוצאי אתיופיה ובין הממסד הישראלי הוותיק, ואני חושב שאנחנו נמצאים באיזה שהיא דרך חדשה.

עודד פורר: אם אני מסתכל היום בנקודת האמצע, גם על חלק מהתוצרים שאנחנו מתחילים לראות, ואנחנו עוד לא נציג אותם כי הם עדיין לא הגיעו לבשלות והם יוצגו בממשלה בקרוב, אני מקווה, אבל רתמנו לתוך העניין הזה גם את האוכלוסייה כולה וגם את הנציגים השונים של האוכלוסייה, בין אם זה ארגונים, בין אם זה השדולה בכנסת, שלקחו חלק ולוקחים עדיין חלק בדיונים.

עודד פורר: כמו שאמרה השרה, למעלה מ-4,000 איש נכנסו כדי לקחת חלק בדיונים.

עודד פורר: 1,000 אנשים הגיבו ממש ושלחו לנו את ההערות שלהם והתגובות שלהם וגם משרדי הממשלה השונים, בתכלול שלנו, מקיימים כל העת, גם אם תשאל את הנציגים של המשרדים השונים שיושבים פה ושותפים לדיונים, ואני מדבר על המשרדים המשמעותיים, על חינוך, על רווחה, על שיכון, על כלכלה,על משרד האוצר, על משרד התרבות, על משרד הביטחון, שהוא לא היה שותף לתכנית החומש ואנחנו ביקשנו בהחלטת הממשלה לצרף את משרד הביטחון, לאור העובדה שאנחנו רואים בו גם גורם מאוד מאוד משמעותי באורח החיים, משרד ראש הממשלה כמובן, המשרד לביטחון פנים, משרד הבריאות, שגם הוא לא היה שותף לתכנית החומש וצירפנו אותו עכשיו לתוך העניין, ותסלחו לי אם השמטתי את אחד המשרדים, כי בעצם אנחנו נוגעים פה בכל מארג החיים של האזרח, מלידתו, או מעלייתו, ועד זקנתו.

עודד פורר: אני חושב שאנחנו נמצאים ונוגעים בפעם הראשונה גם בסוגיות שהן סוגיות ליבה.

עודד פורר: אני יכול לומר שאחת הסוגיות המרכזיות שעולות ועלו לאורך כל הדרך היא הסוגיה של אבן היסוד בין הבידול לבין השילוב.

עודד פורר: אנחנו מצאנו שלאורך השנים התגבשה מדיניות לא כתוצאה מאיזה שהיא אג'נדה שלילית במובן הזה, אבל זה מה שנוצר, מדיניות שיוצרת פרויקטים ופעילויות שהן פעילויות מבדלות.

עודד פורר: מהשטח עולה הרצון לעשות דווקא את נושא השילוב.

עודד פורר: צריך להבין, האוכלוסייה הזו, אנחנו מתייחסים לפעמים, או חלק מהאנשים מתייחסים ל'עולי אתיופיה', אבל רבים מהם הם ילידי הארץ.

עודד פורר: גם כשאני מדבר על עולים זה עולים שלעיתים הם למעלה מ-30 שנה בארץ.

עודד פורר: הרצון ליצור את התהליך השילובי מצד אחד ומהצד השני כן להמשיך ולתת את אותו סיוע שניתן ואת אותה קפיצת מדרגה שאנחנו יכולים לייצר כדי לשלב בסופו של דבר ולהכניס את המארג החברתי הזה, של החברה הישראלית, שהוא מארג עדין כחברה קולטת עלייה ואנחנו מוצאים וממפים היום ועוברים גם במשרד החינוך וגם בתכניות של משרד השיכון וגם בתכניות של משרד הכלכלה וגם בתכניות של משרד הבריאות וגם בתכניות של משרד הביטחון, לאורך כל הדרך, את הקו הזה.

עודד פורר: צריך להבין שהעבודה היא גם מורכבת, ואנחנו מדמים את זה תמיד למטוטלת, אם אני נמצא בצד אחד של המטוטלת במובן של הבידול, בתכניות המבדלות שלעיתים, גם ברמה הפדגוגית, זה ברור שאם אתה לוקח קבוצה מסוימת ונותן רק לה תגבור אתה יוצר תוספת לציונים מצד אחד, מצד שני אולי אתה פוגע במשהו אחר במארג החברתי.

עודד פורר: אנחנו לא רוצים להביא את המטוטלת לצד השני ולהגיד מה שנקרא באבחת סכין אין יותר ככה או אין יותר ככה, אלא ליצור את המארג הנכון שנותן לנו את המענה לצרכים מצד אחד ומצד שני ממשיך לשלב, כי המטרה של המדיניות היא לקדם את שילובם של יוצאי אתיופיה.

עודד פורר: אני יכול להגיד שכבר היום יש תכניות חדשות שהיו אמורות להיפתח, שלאור המסקנות שעולות מתוך השולחנות העגולים ולאור הבקשות של הקהילה גם ללכת יותר למדיניות משלבת, נעצרו או הוקפאו, עד להחלטה אחרת.

עודד פורר: עכשיו כשיצאנו - - -

פנינה תמנו: רק כדי לסבר את האוזן, למשל דוגמה שהיא לדעתי מאוד רלוונטית זה תכניות שמיועדות לפעוטות מגיל 0 עד 5.

פנינה תמנו: נשאלת השאלה, רגע, אלה פעוטות, אלא אם כן אנחנו מאמינים שאנחנו מאמינים פחות בילדים האלה.

פנינה תמנו: למה צריך באמת תכנית מיוחדת לפעוטות מגיל 0 עד 5 בקהילה?

אמנון כהן: אולי להכשיר את האמא או הסבתא שמטפלת בפעוטה עד גיל 5.

פנינה תמנו: לא, ממש לא, באופן גורף יש תכניות שהוקמו על בסיס של ייעודי לפעוטות יוצאי אתיופיה, מגיל 0 עד 5, מבלי הבחנה.

פנינה תמנו: לא מדובר בעולים, מדובר בילידי ה - - - אז אותו אמון שאמור להינתן לילדים כילדים הוא לא ניתן כשאתה בונה כזו תכנית.

עודד פורר: בהקשר הזה אנחנו נמצאים היום בשלב שהוא יחסית מתקדם מצד אחד, מצד שני כמו שאמרה השרה, עלתה הדרישה מהשטח שאומרת – אל תיתנו לנו לנהל את הדיונים על התכנית החדשה עם אקדח לרקה בגלל דיוני תקציב 2015.

עודד פורר: וסוכם בינינו לבין משרד ראש הממשלה, ואני מאמין שגם בקרוב העניין הזה יגיע להחלטת ממשלה, עם תקציב 2015, שתקציב החומש אפילו שחמש השנים של החומש הסתיימו ימשיך כמו שהוא עוד שנה, כדי שב-2015 לא ייפגעו התכניות שנוגעות בחומש.

עודד פורר: זה מאבק לא פשוט שהשרה מנהלת.

סופה לנדבר: דרשתי לסיים את זה לפני זה, אבל כדי להגיד את האמת כאן, הייתה דרישה מהשטח והסכמתי.

סופה לנדבר: הגם שלא חשבתי - - -

אמנון כהן: שמה?

אמנון כהן: כמה כסף?

סופה לנדבר: דרישה להמשיך בדיונים בינתיים.

עודד פורר: לא, תקציב החומש, כמו שהוא היה בשנה קודמת - - -

אמנון כהן: כמה כסף?

אמנון כהן: מנכ"ל, כמה כסף?

עודד פורר: מדובר על כ-300 מיליון שקל במשרדים בסך הכול לתכנית החומש.

אמנון כהן: זה משוריין כרגע ל-2015?

עודד פורר: כשהתקציב הזה, הרצון שלנו, לפחות אני יכול להגיד לך שחלק מהמשרדים כבר שריינו את זה, כמו המשרד שלנו, כמו משרד הרווחה, שניהלתי עם המנכ"ל שיחה על כך.

עודד פורר: הדיונים האלה ימשיכו עד 2015.

אמנון כהן: כבוד המנכ"ל, עוד חודש סוגרים את - - -

עודד פורר: בתקציב מדינה 2015 יהיה תקציב חומש.

אמנון כהן: כמה, אתה משער?

עודד פורר: כמו שהיה ב-2013 וכמו שהיה ב-2014.

אמנון כהן: לפחות אתה אומר.

עודד פורר: לא לפחות, אותם המספרים שהיו בשנים האחרונות יימשכו, כדי לא ליצור - - -

אמנון כהן: אדוני, מתי ייגמרו הדיונים?

עודד פורר: אני מעריך שאנחנו נהיה עד סוף השנה הזו כבר עם החלטת ממשלה על תכנית חדשה וברגע שהממשלה תאשר אותה, התכנית הזו תתחיל לפעול ב-2016.

עודד פורר: אבל חשוב שנגיד עוד לפני כן, מאבני היסוד של התכנית שהתקבלו - - -

אמנון כהן: הבנתי.

אמנון כהן: אנחנו עכשיו 2014.

עודד פורר: 2014 כבר אתה מה שנקרא - - -

אמנון כהן: שנייה, עכשיו בתקציב מדברים על 2015 מינואר.

אמנון כהן: אם אתה עכשיו גומר את עבודת המטה שאתה יושב בשולחנות עגולים, מסכם אותה סוף סוף, לפי שכבות גיל, לפי נושאים, לפי זה, אז אתה צריך בינואר 2015 לצאת לדרך.

עודד פורר: כן, אבל יש תכניות, אם אני מדבר על תכניות חינוכיות למשל, תכניות חינוכיות הן מספטמבר עד ספטמבר.

עודד פורר: אגב, זה המסה הקריטית של התכניות.

עודד פורר: אני לא יכול לבוא בספטמבר למשרד החינוך ולהגיד לו 'תעשה תכנית חדשה'.

עודד פורר: אותו דבר בתכניות שהן תכניות רווחה.

עודד פורר: חלקן יכול להיות שיוכלו לפעול כבר ב-15', יכול להיות שנניח משרד החינוך יידע מספיק זמן להיערך כדי לבצע את התכניות החדשות שלו מספטמבר 2015 ולא מ - - - בספטמבר 2014 אנחנו נמשיך במצב שהיה הוא שיהיה, לצורך העניין, במובן הזה.

עודד פורר: חשוב להדגיש שקודם לכן יתקבלו, ואני מקווה שזה יקרה בחודש הקרוב, אבני היסוד של התהליך, שעל פיהן תגובש מדיניות, כשבהתאם למדיניות הזו גם יחויבו משרדי הממשלה לפעול.

עודד פורר: זאת אומרת שאם אנחנו נגבש מדיניות שנוגעת לבידול מול שילוב וכבר יתחילו להבין שיש שם מדדי תוצאה, משרדי הממשלה יוכלו להתחיל להתכוונן בתכניות החדשות שהם מתכננים, כדי לעמוד בתוך הפרמטרים האלה.

עודד פורר: חשוב לי להדגיש דבר אחד.

עודד פורר: אנחנו ספגנו הרבה ביקורת לאורך הדרך, אמרו לנו שהתכנית הזו סגורה מראש, כן יהיו, לא יהיו.

עודד פורר: לקח לנו זמן לרתום את הקהילה לתוך התכנית הזו כדי לבנות את האמון המחודש הזה, השרה הצהירה לא פעם ולא פעמיים, גם פה וגם בדיונים של השדולה בכנסת, וגם במפגשים של השולחנות העגולים, וגם אני אמרתי את זה, הכול על השולחן, אין שום תכנית שאנחנו מקדשים אותה או שהכנו לנו במגירה איזה שהיא תכנית, וזה מה שיהיה כי אנחנו החלטנו.

עודד פורר: אני חושב שהרצינות שבה מתנהל התהליך הזה היום, אם משרד ראש הממשלה ואולי אודי ירצה לומר משפט או שניים בעניין הזה, היא גם תוביל אותנו לתכנית שתהיה הרבה יותר נכונה עם מינימום ליקויים.

עודד פורר: אני מאמין שכנראה לא הכול יהיה שירים ומחולות, אבל השאיפה שלנו היא באמת להגיע להצלחה מיטבית.

אמנון כהן: אודי, מה שחשוב לנו כוועדה, גם כמדינה אני חושב, שאמנם המשרד המאסדר, החלטתם שזה משרד הקליטה, אני מברך, אבל הם לא בחזית, וחשוב לי שראש הממשלה ואתה, באחריותך, תלווה אותם.

אמנון כהן: תראה אם יש לפעמים בעיה מול משרד אחר, מול משרד הרווחה, משרד החינוך, משרד הביטחון, שהגוף המאסדר הוא אמנם הם, אבל אם יש קושי בחיבור כזה או אחר, שמשרד ראש הממשלה תמיד יסייע ויהיה לימין המשרד המאסדר הזה.

אמנון כהן: המטרה שלנו שבאמת נעשה את העבודה הכי טוב, כי משקיעים המון זמן, אני חושב שזה יותר מדי זמן, באמת לשמוע את כולם, זה בסדר, אבל בסוף צריך להחליט וכאשר מחליטים צריך לצאת לדרך וכשיוצאים לדרך, שם יכולים להיות קשיים ופה הם יצטרכו את הסיוע שלך.

אמנון כהן: איך אתה רואה, איפה אתה בפאזל הזה?

<אהוד פראוור: אני אדבר על זה, אני לא אתחמק, אבל אני רוצה לומר עוד משהו.

<אהוד פראוור: אני חושב שאסור להקטין את התהליך שהמשרד עושה.

<אהוד פראוור: מה שקורה, זו אחת התכניות הראשונות בהיקף הזה בממשלה שלא נעשית מלמעלה למטה, אלא כמעט מלמטה.

<אהוד פראוור: אני לא מכיר תהליך שיתוף כל כך רחב שנעשה ומבחינתי זה מודל לממשלה ועכשיו אני אגיד למה זה חשוב.

<אהוד פראוור: שיתוף הוא לא רק לשם השיתוף, מה שעולה שונה לגמרי בחלק ניכר מהנחות היסוד שהיו קודם לכן.

<אהוד פראוור: הוא מבטא התפתחות של הקהילה, התבגרות של הקהילה, הוא מבטא משהו אחר.

<אהוד פראוור: כמעט הייתי אומר שאם היינו הולכים בשגרתנו היינו כנראה נמצאים עם תכנית היום, אבל לא נכונה.

אמנון כהן: והיית אומר לי אחרי כמה שנים 'נכשלנו'.

<אהוד פראוור: אני חושב שמה שקורה כאן מייצר תכנית, עם כל הקשיים ועם כל השאלה מי משתתף וכמה משתתף ומה הלחצים שמופעלים.

<אהוד פראוור: הכול מורכב, אבל יוצא משהו אחר.

<אהוד פראוור: המשהו האחר הזה משפיע על הצוותים שהם בראשות אנשי ממשלה ברובם בתחומים המקצועיים.

<אהוד פראוור: אני חושב שאסור להקטין על התהליך הזה, אפשר ללחוץ עליו שיהיה קצת יותר מהר וזה מה שהמשרד עושה, אין טעם להגיד שלושה חודשים, אם לא, נחליט במקום, כי ההחלטות תהיינה פשוט לא נכונות.

<אהוד פראוור: מה שהשרה ועודד ואלפי המשתתפים הביאו זה למשהו אחר.

<אהוד פראוור: העניין השני, תראה, אנשי הממשלה, הצוותים הממשלתיים, תחת הנהלה מאוד ישירה של משרד הקליטה, עובדים.

<אהוד פראוור: ראשי הצוותים פועלים מאוד באינטנסיביות, והם ממשרדים שונים, הם לא חייבים כלום כביכול והם התגייסו.

<אהוד פראוור: בתחילת הדרך היה צריך טיפה יותר עידוד שלנו ואמירה שזו תכנית של הממשלה, אגב גם ראש הממשלה הגיש את המתווה הזה יחד עם שרת הקליטה, אבל צריך לומר שיש כאן משהו, גם מבחינתנו כלמידה, שמשרד יכול, שלא הכול אנחנו.

<אהוד פראוור: לשאלה השנייה.

<אהוד פראוור: לא הלכתי לשום מקום, משרד ראש הממשלה לא מוותר, לא על הנוכחות שלו בצוות המוביל ולא על הסיוע שנידרש כשנבוא להחלטת הממשלה ולא על הדיון האמיתי, איך בונים נכון את מנגנוני היסוד.

<אהוד פראוור: כל הדברים האלה לפנינו וכמו שאמרתי בישיבה הקודמת וכמו שכתבנו לארגונים ששאלו אותנו, אנחנו נלווה את התהליך כרגע ונסייע ברשת ביטחון שהוא לא ייפול אחר כך.

אמנון כהן: תודה.

אמנון כהן: חבר הכנסת שמעון סולומון, בבקשה.

אמנון כהן: איך אתם שותפים בסדר?

אמנון כהן: עם הארגונים וזה הכול בסדר?

שמעון סולומון: אני לא בארגונים, אני אדבר כחבר כנסת, בדיוק כמוך.

אמנון כהן: לא, אני אומר אם אתה יושב איתם.

שמעון סולומון: תיכף אני אגיד את העמדות שלי.

שמעון סולומון: תודה רבה, אדוני היושב ראש.

שמעון סולומון: קודם כל אני חייב להודות לך על קיום המעקב, שזה לא שגרתי, לא רגיל, בדרך כלל זה שגר ושכח, ופה אנחנו באמת רואים, לא במקרה דרך אגב, יש גם שני חברי כנסת שעומדים ודוחפים ועם הרצון של יושבי הראש, כמו חבר הכנסת אמנון, אז יש מעקבים גם, זה לא מה בכך.

שמעון סולומון: אנחנו צריכים להמשיך ושדברים שמוחלטים, עושים ישיבות מדי פעם, כדי לעקוב וכדי לראות איפה עומדים הדברים.

שמעון סולומון: אותו דבר אנחנו עושים לגבי שילוב יוצאי אתיופיה בחברות ממשלתיות ואנחנו רואים, לשמחתי הרבה, מישיבה לישיבה, עד היום התקיימו שלוש פגישות, ואנחנו רואים מפגישה לפגישה שיפור בנתונים ובמספרים.

שמעון סולומון: יש כוח למעקב, יישר כוח, תודה לך, אנחנו נמשיך בצורה כזאת.

שמעון סולומון: דבר נוסף, מבקר המדינה, באמת בניגוד לאמירה שכל הזמן היינו אומרים שזה רק דוח, זה רק דוח, זה רק נייר, ספר, היום אנחנו רואים שזה קצת שונה.

שמעון סולומון: בכבודו ובעצמו מבקר המדינה מהמחויבות שלו מגיע ועוקב ובודק כדי שהדברים יתיישרו.

שמעון סולומון: אני חושב שזאת הדרך הנכונה.

שמעון סולומון: מהצד שלנו אנחנו צריכים לעשות ולהמשיך לפעול.

שמעון סולומון: לגבי הוואקום.

שמעון סולומון: אנחנו מדברים כאילו זה נתון וממנו מדברים כאילו ממשיכים.

שמעון סולומון: הוואקום הזה לא היה אמור להיווצר.

שמעון סולומון: החומש הזה, שתוכנן בהרבה כסף ובהרבה ישיבות, עם אנשים מקצועיים, הוואקום הזה לא היה צריך להיווצר מפני שחומש זה לא חד שנתי ולא דו שנתי, זה חמש שנים, אפשר היה לראות תהליך, אפשר היה לראות הצלחות, אפשר היה לראות שינוי גדול מאוד, כי הקהילה הזו, שאנחנו כל הזמן מדברים עליה, היא קהילה קטנה מאוד.

שמעון סולומון: אפשר היה להצליח.

שמעון סולומון: זה כמו בית ספר שלוקח על עצמו להעלות את הבגרות.

שמעון סולומון: אם נותנים לו את המשאב, אם המנהל הוא טוב, אז הוא יראה גרף עולה למעלה.

שמעון סולומון: אם המנהל הזה הוא רק פאקה פאקה, לא מדבר גם כשיש לו כסף, הוא רק מקדש את התהליך, גם אם שמים הרבה כסף לא רואים תוצאות.

שמעון סולומון: לכן פה אני רוצה לכפור בעיקר, שנוצר ואקום ולכן אנחנו צריכים להמשיך.

שמעון סולומון: אני אומר שהוואקום הזה לא היה צריך להיווצר אם היינו עובדים באופן מקצועי.

שמעון סולומון: גברתי השרה, את נמצאת פה, ואני מאוד שמח, וגם המנכ"ל, הוואקום הזה לא היה צריך להיווצר.

שמעון סולומון: לכן גם לתכנית הבאה, אני אמרתי את זה באחת הערים, בנתניה, העובדים באו ואמרו לי, 'מה, אנחנו נפסיק עכשיו?

שמעון סולומון: ' אמרתי, 'חבל שלא הכינו אתכם נכון, אפילו הממונים לא הכינו אותם'.

שמעון סולומון: כאילו יש לך תכנית ואנשים חשבו שזה ממשיך, למה?

שמעון סולומון: כי יש לנו תרבות שמקדשת את התהליך, ממשיכים ומתגלגלים, בלי תוצאות, בלי עריפת ראשים של מי שלא הצליח.

שמעון סולומון: לא ראינו פה מישהו שהתפטר, לא ראינו מישהו פה ששם את המפתח על השולחן ואמר 'נכשלתי', אף אחד.

שמעון סולומון: למה?

שמעון סולומון: אני מדבר בצורה כזאת מהלב, כי אני באתי מהשדה, אני יודע מה זה לשנות דברים, אני יודע מה זה להצליח, כשיש לך את המשאבים הנכונים.

אמנון כהן: חבר הכנסת סולומון, אתה רוצה שראש הממשלה יתפטר?

שמעון סולומון: לא, לא, לא, לא על זה אני מדבר.

אמנון כהן: שישים את המפתחות?

שמעון סולומון: תאמין לי, אני יכול לשבת איתך מי צריך לשים מפתחות.

שמעון סולומון: יש מנהלי ביניים, אחראים, שהיה להם תקציב, שיש להם את הכוחות, הם היו צריכים לעמוד.

שמעון סולומון: אני בכוונה מקצין, כי אנחנו מדברים לעתיד, אני רוצה שנעמיד את הקריטריונים כקדוש ולדרוש תוצאות ולשנות את השפה שלנו, לדרוש תוצאות.

שמעון סולומון: להגיד, החומש נכשל, אוקיי, מה קרה?

שמעון סולומון: עם חיוך, בואו עכשיו נבנה תכנית חדשה.

שמעון סולומון: אז אני רוצה שבדמעות נגיד שהחומש נכשל, אני רוצה שבכיפוף גב ובבושה נגיד נכשלנו, לא בגאווה ולא באיזה ביטחון מופרז כזה, נכשל ואנחנו ממשיכים.

שמעון סולומון: יש פה קהילה, יש פה בני אדם, יש פה עולים שרוצים להשתלב, יש פה ממשלה שרוצה לתת.

שמעון סולומון: אין לי ביקורת על הממשלה, על מקבלי ההחלטות, אני מצדיע למקבלי ההחלטות, נפגשתי עם ראש הממשלה, שעה לבד, הוא אומר לי 'שמעון, אבל תראה כמה כסף אני נותן', אני אומר לו, 'לך אין לי טענה, כסף אתה נותן, נכון, אבל צריך גם לבדוק למטה אם יש תוצאות או לא'.

שמעון סולומון: לכן אני חושב שאנחנו צריכים לדבר על התוצאות.

שמעון סולומון: אמרת, פראוור, בצדק, מלמטה למעלה.

שמעון סולומון: גם הפרויקט הלאומי, שהייתי שותף בו בהתחלה, היה פחות או יותר באותה מתכונת של חריש בשטח, פגישות, השקיעו המון כסף בחברה שאני לא זוכר את שמה, מיליונים, עשו עבודה ב-2001, 99', עבודה יסודית, רצו, אבל אם אין חיבור בין התכנית לביצוע, כמו פרויקטים, כמו בנייה שאתה מתכנן וגם מבצע, אתה לא יכול רק לתכנן ולא לבצע, אתה לא יכול גם לבצע בלי לתכנן.

שמעון סולומון: פראוור, אני רוצה שתיקח את זה ברצינות, תעביר את המסר הזה.

סופה לנדבר: חבר הכנסת סולומון, אני רוצה שלא תזלזל בנו.

שמעון סולומון: אני רוצה לסיים.

סופה לנדבר: אנחנו לקחנו את הנושא ברצינות והדוח של מבקר המדינה והתכלול ואני חושבת שבחברים שלך אל תזלזל.

שמעון סולומון: אני רוצה לסיים.

סופה לנדבר: מפני שכל החברים האלה משתתפים בכל הישיבות והדיונים ואני חושבת שאנחנו קודם כל אמרנו, גם בישיבת הממשלה כאשר אישרנו את זה, שותפות, אי שותפות, ואני אמרתי שהדלת שלי פתוחה ואני אמרתי שאנחנו נעשה הכול ביחד ועד כה לא שמעתי שיש ביקורת על דברים שנעשים עכשיו.

סופה לנדבר: אני קיבלתי את תכנית החומש כשרה, כאשר נכנסתי למשרד, ואני בלי חיוך אומרת, עם כאב רב ביותר, יש דברים שנכשלו בתוך התכניות האלה ובגלל זה אנחנו מסתכלים על העתיד ולא על העבר.

עודד פורר: אני רוצה רק להוסיף עוד דבר.

עודד פורר: המיפוי שנעשה בשטח ב-99' הוא לא זהה למיפוי שתעשה בשטח ב-2014.

עודד פורר: חלפו מאז 15 שנה, דברים קרו בקהילה ב-15 השנה האלה, צמחו מנהיגים בקהילה הזו, צמחו אנשים מובילים בקהילה הזו.

עודד פורר: אני חושב שיש להם את היכולת גם להוביל וגם לקחת חלק בתהליך, הרבה מעבר למה שהיה לפני 15 שנה.

שמעון סולומון: אני אמשיך בקו ובסוף בסוף בסוף לזה זה יתרכז.

שמעון סולומון: בכוונה אמרתי, כשאמרתי ממשלה, גברתי השרה, את בממשלה, אני אומר את הדברים החיוביים - - -

סופה לנדבר: השרים שלך בממשלה.

שמעון סולומון: נכון, אני אומר ברמת קבלת ההחלטות, כן, העברנו וכן יש החלטה, אבל אני מדבר על רמת המבצעים ופה אני ואת צריכים לדבר אותה השפה, כי בסופו של דבר, גברתי השרה, את יכולה לרצות, את יכולה באמת, אבל אם בדרג המבצע, שהם דרגים יותר למטה מאיתנו, אנחנו צריכים להעביר את המסר הזה ש'אנחנו נתנו לכם את הכלים, עכשיו האחריות שלכם'.

שמעון סולומון: אולי את לא מבינה אותי, אבל אני מדבר על זה שיש כוונות טובות, יש השקעות, יש באמת דיונים, אני רואה את זה, אני גם בחלק ישבתי, אבל בדרגים המבצעים למטה אנחנו צריכים להיות מאוד מאוד עם יד על הדופק ועם עיניים פקוחות כדי שמה שאנחנו מתכננים בסוף גם יניב תוצאות.

אמנון כהן: אוקיי, מובן.

שמעון סולומון: עוד כמה נקודות.

שמעון סולומון: על שולחנות עגולים אני גם שמעתי והייתי גם בחלק מהם.

שמעון סולומון: אני רוצה רק דבר אחד, מה לעשות, אני רוצה שבסופו של דבר נראה תמונה של איך אנחנו מזיזים מפה לשם את הקהילה.

שמעון סולומון: שולחנות עגולים, בהתחלה הייתה לי ביקורת מאוד מאוד גדולה, אני אמרתי שאם יש לי ילד בן 17 שאני מגדל אותו, אני לא צריך לעשות עליו מחקר, אני צריך לדעת מה הוא צריך ולהתמקד בעשייה.

שמעון סולומון: אנחנו עולים חדשים, יוצאי אתיופיה, נמצאים במשרד הקליטה הרבה שנים, משרד הקליטה אמור להכיר אותנו ממש ממש ממש, כולל ההתפתחויות, כולל המעקב, כולל מחלקת המחקר, היא צריכה כל הזמן להיות במעקב אחרי הקהילה.

שמעון סולומון: אבל אם כבר עושים את זה ואמרת נכון, יש שינויים, יש מנהיגים, יש צרכים שונים, כי הילדים שנולדו פה הם שונים מאלה שעלו וכו', אז מה שאני מבקש ודורש אפילו, בסופו של דבר, כולנו פה במקשה אחת צריכים לדרוש שבסופו של דבר יהיו תוצאות בשטח וזאת התפילה שלנו.

אמנון כהן: קודם נכין תכנית, אחר כך נגיע לתוצאות.

אמנון כהן: חברת הכנסת פנינה תמנו-שטה.

פנינה תמנו: אדוני היושב ראש, כבוד השרה, מנכ"ל משרד הקליטה, חברים, חברי כנסת.

פנינה תמנו: ראשית אני רוצה להודות לך, מבקר המדינה, על כך שאתה פתחת בדוח בקהילת יוצאי אתיופיה.

פנינה תמנו: אני יודעת שהודיתי לך בפעם הקודמת אבל אני חושבת שלרלוונטיות כנראה אין תחליף במיוחד במדינה דמוקרטית, כאשר אנחנו נמצאים באנרגיות רצות ודברים שמתחלפים וסדרי עדיפויות שיורדים ועולים, אני חושבת שאתה לקחת ושמת את זה על השולחן וזה היה חשוב.

פנינה תמנו: זה מסמך שהוא בוודאי יועיל עם כל החברה הישראלית.

פנינה תמנו: אני חושבת שזה גם מה שאמרת בדבריך.

פנינה תמנו: הכיוון שאליו אנחנו הולכים והכיוון שאליו התחלנו לצאת לדרך, למרות בהתחלה היו ויכוחים והיו חילוקי דעות, בין משרד הקליטה וביני, אני חושבת שזה כיוון נכון.

פנינה תמנו: בסופו של דבר, כמו ששמעון אמר, אנחנו רוצים לראות שזזים דברים.

פנינה תמנו: כדי שיזוזו דברים במדינת ישראל, שזה לא פשוט, כי כל שנתיים בממוצע הממשלה מתחלפת, בינתיים טפו טפו טפו אנחנו מחזיקים מעמד, אנחנו צריכים לדאוג - - -

שמעון סולומון: עוד לא עברו שנתיים, תיזהרי.

פנינה תמנו: אמרתי טפו טפו טפו.

פנינה תמנו: אנחנו צריכים לדאוג שקהילת יוצאי אתיופיה, בשל הבעיות, לא בגלל שיש לנו איזה מגלומניה, ובשל האתגרים, נמצאים בסדרי העדיפויות של מדינת ישראל.

פנינה תמנו: אך לצערי, אני אומרת את זה לצערי הרב, ואמרתי את זה גם בוועדות קודמות, כאשר אני באה ומדברת עם שר כזה או אחר והוא לא מבין מה זה העדפה מתקנת והוא לא מבין מה זה ייצוג הולם, אנחנו בבעיה.

פנינה תמנו: זו אליה וקוץ בה, כאשר מתחלפים שרים, או נכנסים לתחום הציבורי, כי בסופו של דבר הקהילה הזאת, יש לה את כל הפוטנציאל, יש את כל המוטיבציה, יש את כל הציונות והאהבה למדינת ישראל, אבל צריך לדאוג שהדברים ייעשו בצורה הנכונה.

פנינה תמנו: עד עתה, בחלקים מסוימים באופן מוצדק בתחילת העלייה, ואחר כך באופן לא מוצדק, השיטה הייתה להחליט על.

פנינה תמנו: אני שמחה שהדיסקט הזה הוחלט בלהחליט עם, ובגלל זה אני נתתי את מרב מאמציי בשולחנות העגולים.

פנינה תמנו: השולחנות העגולים הם חשובים בראש ובראשונה כי צריכה לצאת פה קריאה, כל אחד יקרא לזה איך שהוא רוצה, צריכה לצאת מדיניות ברורה שאומרת שלא כל שר יכול לעשות מה שהוא רוצה, שלא כל מנכ"ל ולא כל פקיד ממשלתי יכול לעשות מה שהוא רוצה.

פנינה תמנו: לא יכול להיות מצב שתכניות קמות חדשות לבקרים, כמו פטריות, כמו בצה"ל, שאני מאוד מעריכה את צה"ל, ואין מי שיפקפק בקהילת יוצאי אתיופיה בכל מה שקשור לצה"ל, כי אחוז המוטיבציה להתגייסות הוא בין הגבוהים ביותר, אבל לשים לנו מסלולים נפרדים ולא משנה למה ואיך ומה רוצים לפתור, זו טעות שלא רק פוגעת בקהילת יוצאי אתיופיה.

פנינה תמנו: אני אומרת את זה תמיד, מספיקה תמונה אחת בעולם בשביל שזה יפגע בכל מדינת ישראל.

פנינה תמנו: אנחנו מתאפקים, אבל בסופו של דבר השולחנות העגולים, כדי שזה באמת יתפוס, צריך להעביר פה מסר ברור וזה התפקיד שלך, היושב ראש.

פנינה תמנו: אמנם נתתי דוגמה את השולחנות העגולים, אבל המסר צריך להיות שכולם צריכים להתיישר לפי המדיניות שתצא משם, אחרת, למרות שהשרה אמרה שהיא תהפוך שולחן, זה פשוט לטחון מים.

אמנון כהן: תודה.

פנינה תמנו: אני לא סיימתי, אבל יש לך כזה תודה ש - - -

אמנון כהן: חשבתי שפה הנקודה.

אמנון כהן: פשוט סיימת יפה, פנינה, את לא צריכה להוסיף.

פנינה תמנו: אני הולכת עכשיו לעשות את זה פחות הרואי ואני אגיד את הדברים שהם קצת יותר פרודוקטיביים.

פנינה תמנו: יש פה הרבה מאוד נציגים שאותם אנחנו פוגשים לא אחת בכל מיני ועדות לאורך השנה.

אמנון כהן: פנינה, מה שחשוב לי, לי חשוב שאת וחבר הכנסת סולומון, שמבחינתי אתם בכנסת מייצגים את כל הארגונים.

פנינה תמנו: גם אתה מייצג.

אמנון כהן: גם אני, ודאי, בראש ובראשונה אני, קודם כל אני.

אמנון כהן: אני אמרתי, היה לי חבר מועצה בעיר שלי מהקהילה, מולגטה - - -

פנינה תמנו: תחזיר אותו לכנסת.

אמנון כהן: בעזרת ה', ירצה יבוא.

אמנון כהן: אנחנו בש"ס מחפשים דווקא.

פנינה תמנו: עזב אטיאס.

אמנון כהן: יש לנו ברשימה.

אמנון כהן: מה שחשוב לי, אני אשמע את הארגונים, באמת פה השרה והמנכ"ל דיברו בפתיחות, אבל באמת לשמוע את כולם, המטרה היא שכל אחד, וגם ראיתי הרבה לחצים ביניהם, יש כל מיני פוליטיקות פנימיות בקהילה, כל אחד בחלקת אלוהים הקטנה שלו - - -

פנינה תמנו: כמו בכל עדה.

פנינה תמנו: כמו בכל קהילה, כמו בכל חברה.

אמנון כהן: כן, בסדר גמור, אבל בסוף צריך לתכלל גם את הארגונים, את הרצונות שלכם, את הדברים, עוד פעם לטובת הקהילה.

אמנון כהן: מה שחשוב זה טובת הקהילה.

אמנון כהן: הארגונים עושים עבודה מצוינת, בהתנדבות, בזמן הפרטי הפנוי שלהם, לי חשוב לדעת אם הם שותפים ואתם מתרשמים מזה, כי יש גם שדולות, אתם נפגשים בשדולות, לי חשוב שאם בבחינה ובתכניות הם באים לידי ביטוי.

שמעון סולומון: חד משמעית.

שמעון סולומון: בשולחנות העגולים וגם בשדולות ראשוני המוזמנים זה הארגונים השונים כי הם בשטח וזה חשוב לשמוע אותם תמיד.

פנינה תמנו: אני חושבת שהדלת שלי וגם של חברי שמעון מאוד פתוחה לארגונים, גם אם לא תמיד אנחנו נלך בדעתו של ארגון כזה או אחר, הדלת שלנו פתוחה.

פנינה תמנו: המטרה הייתה מלכתחילה שהארגונים יהיו שותפים, גם אם יש ביקורות אי אפשר לבטל את עבודתם הנאמנה של הרבה מאוד ארגונים שמציפים דברים ואוי ואבוי לנו - - -

אמנון כהן: את זיוה מכירים?

אמנון כהן: איפה זיוה?

אמנון כהן: מה נשמע, זיוה?

<זיוה מקונן-דגו: ברוך ה'.

אמנון כהן: שומעים אותך?

אמנון כהן: את מבינה תכניות?

<זיוה מקונן-דגו: אדוני, אם תיתן לי אני אשמיע את הדברים שלי.

אמנון כהן: את ראשונה מדברת היום.

פנינה תמנו: רק חשוב לי, בדיוק בהקשר של מה שרציתי להגיד, בוודאי שלא פשוט, היה ויכוח על מי יתכלל את כל הנושא ואני חושבת שהיה לא פשוט להרבה מאוד ארגונים לקבל את זה שזה משרד הקליטה.

פנינה תמנו: אני סברתי שמה שחשוב זה שתהיה מדיניות ושהנושא הזה יתחיל לצאת לדרך.

פנינה תמנו: אנחנו משתפים פעולה ויש לנו ויכוחים פוריים ופחות פוריים, אבל שים לב, יש פה נציגים של כל מיני משרדים, בסופו של דבר אנחנו פוגשים אותם בהרבה מאוד ועדות, אף אחד לא מגיע לכנסת בשביל להיות קישוט, אנחנו מבקשים מכם להתעדכן גם, מי שרוצה להיות מעודכן לגבי מה שקורה בשולחנות העגולים, לקחת את זה כעדכון, אבל התחושה שלי, ופה אתה צריך לתת דגש, מעבר לזה שאתה צריך לחדד ולשלוח גם, לתת גיבוי למה שקורה עם משרד הקליטה, יחד עם נציגי הקהילה שכולם צריכים להתיישר, כולל המנכ"לים והשרים, מעבר לכך התחושה שלי, שאני חייבת לדבר על זה, זה שרוב הבעיות נובעת כתוצאה מדיור.

פנינה תמנו: זה חוזר על עצמו.

פנינה תמנו: נמצא פה סמנכ"ל דיור ושיכון רונן, שעושה עבודה באמת יוצאת דופן ויושב שעות ארוכות ויכול להיות שיצטרכו להקצות תקציבים מאוד גדולים - - -

אמנון כהן: קודם כל תבנו דיור ציבורי, תיתנו לדירות, אחר כך הוא יחלק.

אמנון כהן: תבנו דיור ציבורי, מה חשבתם?

שמעון סולומון: זה מה שעושים עכשיו, דרך אגב.

פנינה תמנו: אתה לא רוצה שאני אתחיל לתת לך הרצאה על גטאות של יוצאי אתיופיה.

שמעון סולומון: הדיור, הבעיה הכי גדולה בדיור הייתה, אם כבר הזכרת, זה משנות ה-80, מסוף שנות ה-70 לא בנו דיור.

אמנון כהן: אני מכיר.

שמעון סולומון: אתם ישבתם הרבה שנים שם.

שמעון סולומון: היום, לשמחתי, מתחילים לבנות.

אמנון כהן: את האמת, לחמנו.

שמעון סולומון: בקרית גת ובלכיש יש שני בניינים שהם בחצי מיליון שקל.

שמעון סולומון: הנה, אני אומר לכם עכשיו.

אמנון כהן: תודה.

אמנון כהן: אני רוצה באמת להבין את הנושא של המצגת.

אמנון כהן: הייתם עם המנכ"ל, ישבתם עם משרד הקליטה?

עודד פורר: אני אסביר לך מה זה הפרויקט הלאומי האתיופי.

עודד פורר: בשנת 2001, כמדומני, בהחלטת ממשלה, איחדו חלק מהמוסדות הלאומיים והמוסדות התורמים, פרויקט לאומי, הממשלה שותפה שם בוועדת ההיגוי.

עודד פורר: אנחנו לא שותפים בבעלות על הפרויקט הלאומי, הם חברה לתועלת הציבור - - -

אמנון כהן: מי זה ממשלה?

עודד פורר: משרד העלייה והקליטה, משרד האוצר.

אמנון כהן: אתם שותפים כרגע לפרויקט?

עודד פורר: אנחנו שותפים בוועדת ההיגוי של הפרויקט הזה.

פנינה תמנו: מה?

פנינה תמנו: לא הבנתי.

עודד פורר: הפרויקט הלאומי האתיופי, בשתי מילים, הוא חברה לתועלת הציבור שהוקמה על ידי מוסדות לאומיים ועל ידי גופים תורמים.

עודד פורר: בחברה הזו יש ועדת היגוי, אנחנו חלק מוועדת ההיגוי ואנחנו משלמים מחצית מהכסף כנגד כסף שנאסף.

עודד פורר: הפרויקטים שהוא יציג לך אלה פרויקטים שבהחלט אנחנו שותפים בהם.

עודד פורר: החברה הזו היא לא שלי, זה לא שאני - - -

אמנון כהן: לא, למה אני שואל?

אמנון כהן: אני לא רוצה כפילויות.

אמנון כהן: כמו שגם אמרה חברת הכנסת פנינה, שלפעמים יש תכניות כבר אבד עליהם הכלח.

אמנון כהן: מישהו בודק, מישהו בוחן מקצועית?

סופה לנדבר: תן לי שנייה, בבקשה.

פנינה תמנו: גם הם יצטרכו להתיישר לפני המדיניות.

סופה לנדבר: אדוני, אני חושבת שההצגה של הפרויקט לא במקום ואני אסביר למה.

סופה לנדבר: אנחנו לא סיימנו את העבודה וכאשר אנחנו נסיים את העבודה אנחנו נחליט יחד עם מי שנמצא סביב השולחן מה אנחנו נציג לוועדה כאן ולוועדה בכנסת ולוועדת העלייה וקליטה.

סופה לנדבר: יש המון פרויקטים ואנחנו צריכים להחליט יחד סביב השולחן הזה מה יהיה בתוך הפרויקט המשותף, מה יהיה, מה לא יהיה, יכול להיות שיהיו החלפות.

סופה לנדבר: אני פשוט רוצה לציין, בגלל הלהט שהיה כאן בוועדה, אנחנו הפעם, כמו שאמר אודי, לא מכתיבים ליוצאי אתיופיה, אנחנו לא מכתיבים אלא מחליטים ביחד.

סופה לנדבר: אנחנו היינו יכולים ומסוגלים לסיים את העבודה, ופנינה יודעת על כך, ואני כן אומרת שכולם משתתפים בוועדות ובישיבות האלה, אבל זה לוקח זמן.

סופה לנדבר: רבותיי, מה שקרה במשך שנים רבות והליקויים שהיו, כדי לתקן אותם צריכים לשלב ידיים וביחד להחליט על העתיד ולא על העבר.

סופה לנדבר: אני חושבת שבלהט אנחנו יכולים לדבר על העבר, אבל צריכים לדבר על העתיד.

סופה לנדבר: כדי שהעתיד יהיה יותר ברור ויותר נכון אנחנו משלבים את הידיים ונדרשת המון סבלנות מהמנכ"ל שמשתתף, מהנציגים.

אמנון כהן: הכול ברור.

סופה לנדבר: לא הכול ברור.

סופה לנדבר: זה לא כל כך - - -

אמנון כהן: כבוד השרה - - -

סופה לנדבר: תן לי שנייה.

סופה לנדבר: אני אומרת, בדוח מבקר המדינה לא הייתה ביקורת על משרד העלייה והקליטה, או בנקודות מסוימות, הביקורת הייתה על תכלול ואנחנו לקחנו על עצמנו את התכלול.

סופה לנדבר: זה לא כל כך פשוט, ואתם יודעים שהנושא לא פשוט, הנושא הזה כבד ביותר וכדי שהם באמת יהפכו להיות ישראלים כמו שהם מסוגלים לעשות.

סופה לנדבר: יוצאי אתיופיה, אני גם יכולה להביא כאן מיליון דוגמאות על שילוב של אותם יוצאי אתיופיה בחברה הישראלית, אבל כדי לתקן את הליקויים ולתקן את הדברים שהיו בעבר אנחנו צריכים להכין עבודה רצינית ובגלל זה אני מבקשת עכשיו לא להציג את זה, בגלל שזה חלק או פרק - - -

פנינה תמנו: אני נותנת את הדוגמאות פה, לדוגמה, אדוני יושב הראש, אחד הפרויקטים שאני וחבר הכנסת שמעון סולומון הלכנו וסיירנו בהם בקרית גת, ציירו בפנינו קבוצה של ילדים שמקבלת תמיכה באמת אדירה ויש תוצאות נפלאות של הפרויקט הלאומי, אבל אנחנו סבורים שקבוצה כזאת, בגלל שהחתך הוא לא אחיד, יש יותר טובים, יש פחות טובים, אנחנו רוצים שהיא תהיה פתוחה לא רק ליוצאי אתיופיה.

פנינה תמנו: שיביאו מאטצ'ינג, או הרשות המקומית או בית הספר, להפוך את זה לקבוצה רב גונית ולא הומוגנית.

אמנון כהן: הבנתי.

אמנון כהן: טוב, אתה יכול לדבר על מה שאתה רוצה, בלי מצגת.

אמנון כהן: בבקשה, אדוני.

אמנון כהן: לי חשוב לדעת אם כבר הגעת גם למשרד, הצגת להם.

אמנון כהן: ייתכן פה שיש חלקים חשובים - - - לי חשוב לדעת, אמרנו, הם צריכים לשמוע את כולם, אני בטוח שפה אתם עשיתם עבודה מצוינת, ייתכן שיש כפילויות, כי הם מלמעלה כמאסדרים מסתכלים מלמעלה, יכול להיות שיש תכנית מצוינת, אפשר להרחיב אותה לאזורים מסוימים.

אמנון כהן: לי חשוב אם ישבתם והצגתם, זה מה שחשוב לנו, ומתקדמים מזה הלאה.

אמנון כהן: בבקשה.

<רוני אקלה: אני מייצג את הפרויקט הלאומי, אני מנהל את הפרויקט הלאומי אתיופי.

<רוני אקלה: הפרויקט הלאומי האתיופי הוקם על ידי הממשלה ושותפים שלושה משרדי ממשלה ובנוסף יש הג'וינט, הסוכנות, קרן היסוד והפדרציות היהודיות והנציגות של הקהילה האתיופית, יושבים ומקבלים החלטה.

<רוני אקלה: לפרויקט יש ועד מנהל, יש דירקטוריון, בדירקטוריון הממשלה לא שותפה משום שהיא חברה וההחלטות מתקבלות שם.

<רוני אקלה: במשך הזמן שהפרויקט, מאז 2001, כשהוקם, עד שהתחיל לעבוד, זה לקח חמש שנים.

<רוני אקלה: אני רציתי דווקא להראות לכם משאבים הושקעו בתוך הפרויקט, כמה הצלחות היו בפרויקט הלאומי וגם מבחינת המיפוי שעשינו, מבחינת הקידום שלו, אנחנו עובדים עם הרשות המקומית, עם נציגות הקהילה האתיופית, כולם שותפים.

<רוני אקלה: אבל אני לא מייצג את הקהילה האתיופית, משום שאני מייצג רק אוכלוסייה מיוחד שלשמה הוגדר הפרויקט, זה אומר בגילאי 13-18.

<רוני אקלה: פה יש לי טענות גם לממשלה וגם לעשייה שלנו.

<רוני אקלה: זאת אומרת למרות שההחלטה שהתקבלה היא לגילאי 13-18, שהפרויקט הלאומי צריך לקדם את התכנית הזו וגם הוגדר בזמנו שהפרויקט צריך לתת סיוע לימודי לאותם תלמידים וגם לטפל בנוער במצבי סיכון והעצמת הקהילה, אלה שלושת התחומים שהוגדרו לו לעבוד, בתקופה הזו, מאז ההקמה עד היום, אנחנו פעלנו רבות ואם יורשה לי, יכול להיות שאני אתקדם עם המצגת מהר כמה שניתן, אז - - -

אמנון כהן: בכמה מוקדים אתם עובדים עם נוער?

<רוני אקלה: יש לנו 18 כרגע, אבל היינו 27 וירדנו ל-19.

אמנון כהן: תגיד, לא צריך להראות מצגת.

אמנון כהן: תגיד בגדול.

<רוני אקלה: בגדול יש לנו 19 מרכזי נוער ב-18 יישובים והמרכזים פתוחים משעה ארבע עד שעה שמונה.

<רוני אקלה: אני מאוד שמח שהמרכזים האלה - - -

אמנון כהן: המרכזים הם גם בשיתוף עירייה?

אמנון כהן: הוא נותן את המקום?

<רוני אקלה: העירייה נותנת את המקום, אנחנו נותנים את התכנים, וזה שיתוף הפעולה שלנו.

<רוני אקלה: ההחלטות מתקבלות ביחד עם הרשות, ביחד עם הקהילה.

פנינה תמנו: יש לי שאלה, אז למה סגרת לאחרונה, למרות שאתה מקבל תקציב סגרת בקרית ים?

פנינה תמנו: בעיניי זה ללכת אימים על ההחלטות של משרד הקליטה ושלנו.

פנינה תמנו: ואני אומרת לך, אני עכשיו קיבלתי אס.

פנינה תמנו: אמ.

פנינה תמנו: אס, אתם לא תסגרו ותשתמשו באנשים, אוקיי?

פנינה תמנו: עד שלא יסתיימו פה ההחלטות.

פנינה תמנו: כי כולם מתיישרים, כל הארגונים, כולל אתם, כי אתם משרתים את הציבור ולא את עצמכם.

אמנון כהן: פנינה, תני לו לסיים.

<רוני אקלה: אם היית שומעת מה שאני הולך להגיד - - -

פנינה תמנו: שמעתי אותך הרבה פעמים, אתה לא מכבד.

פנינה תמנו: אני כיבדתי אותך מספיק פעמים.

אמנון כהן: חברת הכנסת פנינה, אני מבקש.

<רוני אקלה: אני באתי להציג את העובדות הקיימות.

<רוני אקלה: הפרויקט מנוהל בשני מגזרים, התקציב מגיע מהממשלה, בסך הכול 9 מיליון שקל, הפדרציות היהודיות נותנות יותר תקציב ומאז הקמתו עד היום הממשלה נתנה - - -

אמנון כהן: 9 מיליון שקל לשנה?

<רוני אקלה: 9 מיליון שקל לשנה, זה מחולק לשלושה משרדי ממשלה, משרד הקליטה - - -

אמנון כהן: למי אתם מדווחים על הצלחות, על הביצוע?

<רוני אקלה: קודם כל לוועד המנהל, שבו שותפים משרד הקליטה, משרד החינוך ומשרד האוצר, ולפרויקט יש שני יושבי ראש, אחד יושב ראש חיצוני שנמצא בארצות הברית, יושב ראש של הארץ, שנמצא כאן, מפורסם, שאתם מכירים אותו, קוראים לו רביב צולר, הוא זה שמנהל את הפרויקט.

<רוני אקלה: אבל מה שאני מנסה להגיד, מאז הקמת הפרויקט גויס מהפדרציות היהודיות, מהעם היהודי, כ-72 מיליון שקל, לעומת הממשלה שהקדישה לפרויקט 26 מיליון.

<רוני אקלה: לכן גם בדוח המבקר ההתייחסות הייתה, הממשלה בעצם לא הובילה, אלא היא הייתה שותפה, אבל למרות שהפרויקט מוגדר 50-50 זה ההבדל בין גיוס המשאבים שאנחנו עושים למען אותה אוכלוסיית היעד שהוגדרה לנו ולכן הקידום, אני אומר שההצלחה שלנו היא הצלחה גדולה מאוד, יש לנו בגרויות היום - - -

אמנון כהן: כה נוער משתתפים כל שנה בגילאים 13-18?

<רוני אקלה: בגילאי 13-18 אנחנו מפעילים 4,000 למרות שבאותם גילאים יש יותר מ-18,000 בני נוער, ולכן אנחנו נותנים רבע מאוכלוסיית היעד.

<רוני אקלה: אני מבין שיש טענה של הקהילה, משום שלמרות שיש ממשלה, למרות שיש פדרציות, למרות שיש רשויות שנמצאות בתוך הפרויקט הזה, גם הגופים הגדולים, גם הג'וינט, הסוכנות וקרן היסוד, אנחנו לא נותנים מענה לכולם וכתוצאה מכך ישנה טענה, אלה שלא מקבלים סיוע מאיתנו, זה אומר שהם לא - - -

אמנון כהן: אתה מוגבל במשאבים?

<רוני אקלה: אני מוגבל במשאבים.

<רוני אקלה: למשל עכשיו, בשנת 2014-15 - - -

פנינה תמנו: לא, הוא מוגבל במדיניות.

<רוני אקלה: לא, לא, שנייה - - -

פנינה תמנו: גם במדיניות.

פנינה תמנו: הוא אומר שהמדיניות של אנשי הפדרציות היא - - - הם אומרים, 'התכנית לא תתקיים אם זה לא רק ליוצאי אתיופיה', אז אני אומרת שבעל המאה ייקח את הכסף שלו ויילך ולא יעשה נזקים לילדים שלנו.

עודד פורר: אדוני היושב ראש, אני רוצה - - -

פנינה תמנו: תראה, אנחנו הקהילה היחידה שלא מדברת על בעיה של כסף.

אמנון כהן: רגע, רגע, לא לשפוך את התינוק עם המים, עם כל הכבוד.

אמנון כהן: לגייס כסף זה לא פשוט.

עודד פורר: אני רוצה להגיד - - -

<רוני אקלה: אני יכול להשלים?

אמנון כהן: תן לו להשלים את הדברים ובסוף אנחנו נסכם את הדברים.

אמנון כהן: בבקשה, אדוני.

<רוני אקלה: ולכן העשייה שלנו זה אומר שהממשלה נותנת את ה-9 והפדרציות נתנו עכשיו 9, עכשיו לנו 18 מיליון שקל.

<רוני אקלה: התקציב הבסיסי בסופו של תהליך, שאני וחבריי מגייסים את הכסף ומגדילים את המשאבים, היינו מגיעים בסביבות 21-22 מיליון שקל וכתוצאה מכך אנחנו גם נותנים את נפח הפעילות שלנו גם בשטח.

<רוני אקלה: למרות התקופה הנוכחית אני מתחיל כבסיס, התחלה לפעילות, אמנם ב-19 מיליון, זה אומר אני 10 והממשלה 9 ובסך הכול יש לנו 19 מיליון שקל, במקום 21, אז יש לנו קיצוצים.

<רוני אקלה: זה אומר, אם יש לי חוסר - - -

אמנון כהן: לכן צריך לסגור, אתה אומר.

<רוני אקלה: לכן אני צריך לקצץ.

אמנון כהן: הבנתי.

אמנון כהן: תודה בשלב הזה.

אמנון כהן: חברת הכנסת פנינה, אני חושב שההחלטה הזו הייתה לפני כעשור בערך, היה אז - - -

פנינה תמנו: צורך.

אמנון כהן: יכול להיות שצריך לבחון מחדש, גם את התקציבים שנותנים שם, אבל לא צריך לזלזל בזה שהם מתרימים ומביאים כסף.

אמנון כהן: יכול להיות שבשיתוף פעולה, במאטצ'ינג כזה או אחר, לנווט את זה בצורה שונה קצת ואז - - -

פנינה תמנו: כל עוד מצליחים לנווט את זה שונה, בסדר, אבל למשל אחד הדברים שאמרו לי בצה"ל שמבינים שיש מי שפותח את הכיס בארצות הברית - - - בואו נודה על האמת, אנחנו רוצים להגיע לחקר האמת כדי לפתור את זה, אבל כשבאים עם תכנית מצה"ל או ממקום אחר, ואפילו אנשים שיוצאים לפנסיה ופתאום מחפשים פרויקט, אומרים 'אה, יוצאי אתיופיה, אפשר לגייס יותר מהר כספים, אז מה נוצר פה בעצם?

פנינה תמנו: שאנחנו כבר שוכחים את המטרה, אנחנו הולכים לכיוון של קידוש כספים וזה לא בעיה של כסף, זו בעיה באמת של שכל ישר להחליט מה טוב.

אמנון כהן: המנכ"ל, סכם במשפט ואנחנו רוצים להתקדם.

אמנון כהן: זה המאסדר, זה בדיוק המאסדר.

עודד פורר: תראו, הפרויקט הלאומי האתיופי הוא פרויקט שהממשלה שותפה בו ומחויבת לגייס שקל מול שקל.

עודד פורר: המספרים שאמר המנכ"ל של הפרויקט הלאומי, אני לא יודע לגבי השקלים הנוספים שנותרים ושם יש גם ויכוח כי כשהם מגייסים כסף נוסף, כשאני נותן את המחצית שלי אז כמובן שאין פה ויכוח, אבל כשהם מגייסים כסף נוסף הם רוצים גם להחליט איפה להשקיע אותו ואיפה לא להשקיע אותו, כשברעיון של תכלול אנחנו כממשלה, לאחר שתכננו את התכניות, מחליטים איפה משקיעים, איפה פותחים ואיפה סוגרים.

עודד פורר: קצת חבל לי בעניין הזה שהפרויקט הלאומי בחר להדיר קצת את רגליו גם מהליך השיתוף הזה ואני חושב - - - אני לא יודע, אני עכשיו שומע את העובדה שנסגרה פעילות בקרית ים, אני שומע את זה - - -

<רוני אקלה: שלושה מרכזים.

עודד פורר: וזה מתחבר לי לאמירות אחרות שנאמרו על ידי הפרויקט הלאומי במהלך השנה האחרונה, שלא היו מקובלות עליי, שהם הלכו ואמרו את עמדת הממשלה, שהיא לא הייתה עמדת הממשלה באותם מקומות, במקומות אחרים, ויצרו רעש בתוך המערכת.

עודד פורר: אני חושב שפה, ולכן אני גם חושב שזה נכון שהם לא יציגו, כי יש עוד פרויקטים שהממשלה עושה, גם במיזמים משותפים עם גופים נוספים, יש פרויקטים שהממשלה עושה לבד, כולם מתקציבה, אם תרצה, אדוני היושב ראש, שנבוא ונציג את כל הפעילויות שמתבצעות בתחום אני אשמח לבוא לפה עם מצגת ולהציג את הפעילויות שמתבצעות היום בתחום, יש הרבה כאלה.

עודד פורר: אני חושב שמפה הקריאה שלך, גם ליכולת שלנו לשתף את כולם, ובסוף כמו שאתה אומר תתקבל החלטה, אין לי ספק שלא יהיה לנו מאה אחוז תמיכה בהחלטות שנקבל, אבל לפחות ההחלטות האלה תתקבלנה אחרי שהקהילה הייתה חלק משמעותי, וחשוב להגיד משמעותי ולא מס שפתיים, בתהליך הזה ומי שלוקח בו חלק יודע עד כמה הם משמעותיים בתהליך.

פנינה תמנו: רוני, אתה מוזמן לחזור לשולחן - - -

<רוני אקלה: אני פה.

אמנון כהן: תודה.

אמנון כהן: זיוה מקונן-דגו, מנכ"לית האגודה הישראלית.

אמנון כהן: איפה המנכ"לית?

<זיוה מקונן-דגו: שלום, אדוני.

אמנון כהן: בבקשה, גברתי.

אמנון כהן: אתם שותפים למהלכים, לקבלת ההחלטות?

אמנון כהן: כמה פעמים הוזמנת?

<זיוה מקונן-דגו: לא, אדוני, אני רוצה - - -

אמנון כהן: מה?

<זיוה מקונן-דגו: לא, בחרנו לא להיות שותפים.

<זיוה מקונן-דגו: זה גם קורה, מבחירה.

אמנון כהן: רגע, רגע, אחרת תגידו שהתכנית לא טובה, כי לא שמעו אתכם, אז למה?

<זיוה מקונן-דגו: אז אני אתן את הדברים שלי.

פנינה תמנו: אבל תגידי איפה אתם כן שותפים כדי להשפיע בכל זאת.

<זיוה מקונן-דגו: כן, בוודאי.

<זיוה מקונן-דגו: אדוני היושב ראש, קודם כל אני מאוד מעריכה את המעקב, שלושה דיונים בתוך חצי שנה סביב הנושא שהזה, אדוני מבקר המדינה עקבי ועוקבים, גברתי השרה, על העיקרון של לקחת את הנושא הזה וכו', אני מאוד מעריכה באמת, גם את כל השותפים.

<זיוה מקונן-דגו: עם זאת אנחנו באגודה הישראלית למען יהודי אתיופיה החלטנו לא לקחת חלק בתהליך הזה, כי אנחנו לא מאמינים שהתהליך הזה הוא באמת אמיתי ומשתף וגם מה לעשות, רובנו כבר לא עולים חדשים.

<זיוה מקונן-דגו: מי שצריך לתכלל ומי שצריך להיות אחראי זה המשרדים הרלוונטיים ולא משרד הקליטה.

<זיוה מקונן-דגו: אנחנו גם יודעים שבהחלטת הממשלה שהתקבלה בפברואר - - -

אמנון כהן: זיוה, זיוה.

<זיוה מקונן-דגו: העולים החדשים לא נכללו.

אמנון כהן: אני אתן לך לדבר, אבל אני אומר שבסוף מישהו מלמעלה יסתכל על הכול.

אמנון כהן: אי אפשר שכולם יהיו מתכללים, אי אפשר שמשרד החינוך יהיה מתכלל, משרד הרווחה יהיה מתכלל, לכן לעמוד מול אחד, אחד צריך לקבוע.

אמנון כהן: אם נגיד שאנחנו כבר לא רוצים את משרד העלייה והקליטה, כי אין עולים פה, אז נקבל החלטה.

אמנון כהן: הייתה החלטה על משרד ראש הממשלה, שהוא מתכלל מלמעלה, עובדה, זה לא הצליח.

אמנון כהן: לא הצליח, לא יודע למה, אבל לא הצליח.

אמנון כהן: יש עוד מיליון פרויקטים אצל ראש הממשלה, את מכירה את זה, התשתיות, הרכבות, דברים, ואת יודעת, זה נופל בין הכיסאות.

אמנון כהן: אני חושב שלא צריך להסתכל מי מתכלל אלא לראות את הביצוע בפועל אחר כך, לכן כולם צריכים לשתף פעולה, גם אני, גם את , כולנו ולבחון אותם אחר כך.

אמנון כהן: כשבוחנים את התכנית, יש לך מה להגיד, את מעירה את הדברים ואז בביצוע נראה את הדברים, אם זה רק בדיבור או ש - - - ואז ראוי, לא ראוי, זה - - -

<זיוה מקונן-דגו: אני בהחלט מקבלת את ההערה של אדוני, אבל מה לעשות, אנחנו בעלי ניסיון.

<זיוה מקונן-דגו: ב-2001, לגבי הפרויקט הלאומי, מי שלקח על עצמו לתכלל את הדבר הזה הוא משרד הקליטה, ותכנית החומש, הוא משרד הקליטה, וכישלונות אחרי כישלונות, ניסיונות.

<זיוה מקונן-דגו: אנחנו לא שפני ניסוי, הגיע הזמן שאנחנו גם נגיד 'סליחה, זה לא מתאים'.

אמנון כהן: מה היית מציעה?

אמנון כהן: איזה משרד?

<זיוה מקונן-דגו: למשל, אדוני, אם למשרד הקליטה באמת הנושא היה חשוב הייתי מצפה שגם העולים החדשים, כ-7,000 שנמצאים במרכזי קליטה, יבואו לדיון.

<זיוה מקונן-דגו: איך זה יכול להיות שהם מודרים?

<זיוה מקונן-דגו: זה הגיוני שעולים חדשים, שהם באחריות של משרד הקליטה, לא באים לדיון ולא שואלים אותם?

סופה לנדבר: זה לא נכון.

סופה לנדבר: זיוה, זה לא נכון ואני חושבת שאת צריכה להגיד דברים נכונים.

<זיוה מקונן-דגו: גברתי, בהחלטת הממשלה כתוב, למעט העולים - - -

עודד פורר: הם גם לא היו חלק מתכנית החומש, זיוה.

סופה לנדבר: הם לא היו בפנים.

סופה לנדבר: אי אפשר לעשות מזה סלט, רבותיי.

<זיוה מקונן-דגו: אבל עדיין צריך להביא דיון כדי לבדוק איך קולטים את העולים האלה, כי מה לעשות, בקליטה הקודמת נכשלנו.

אמנון כהן: אבל, זיוה, את היית צריכה להביא את זה.

אמנון כהן: לשבת איתם, לעשות את ה - - -

<זיוה מקונן-דגו: אבל זו החלטת ממשלה - --

אמנון כהן: לא, את הבעיות, תעלי את הבעיות.

פנינה תמנו: זיו, החלטת הממשלה הזאת לא סוגרת את הגולל על העולים החדשים.

פנינה תמנו: בוודאי שאנחנו נמשיך לעשות דיונים יחד עם משרד הקליטה וגם בתוך הכנסת על העולים החדשים, רק עדיף - - -

<זיוה מקונן-דגו: אני משתפת פעולה עם משרד הקליטה בנושא של העולים החדשים, כי זה המנדט שלו, זו האחריות שלו ואני אשתף פעולה בהחלט בנושא הזה.

<זיוה מקונן-דגו: בנושא של הוותיקים, אני לא חושבת שזה נכון.

<זיוה מקונן-דגו: ודבר שני, אני רוצה לתת דוגמה אחת, אדוני היושב ראש, בנושא של משרד החינוך.

<זיוה מקונן-דגו: משרד החינוך, אנחנו יודעים שכמעט סגר עסקה עם הג'וינט ועם הפרויקט הלאומי וחילק את הקהילה זאת לשתיים, מגיל לידה - - - כמעט, כמעט.

עודד פורר: זה לא נכון.

עודד פורר: מה כמעט?

עודד פורר: אני יכול לספר לך על הרבה כמעטים שקורים כל יום ובסופו של דבר אנחנו כמתכללים - - -

<זיוה מקונן-דגו: זה המכתב שיצא ממך חודש אחרי החלטת הממשלה.

<קריאה: רגע, זה הוועד המנהל של הפרויקט הלאומי.

עודד פורר: עם כל הכבוד, גברתי, אני לא החלטתי, לא לסגור את הפרויקט הלאומי ולא להרחיב את הפרויקט הלאומי והפרויקט הלאומי ימשיך לגייס כסף לפרויקטים הקיימים ולתכניות שלנו הקיימות ולא החדשות.

עודד פורר: כמו שאמרתי לאורך כל הדרך וכמו שנכתב במכתב ואין לי שום כוונה, אני לא אקח על עצמי ואני חושב שגם את לא תיקחי על עצמך את האחריות לסגור מחר את הפרויקט הלאומי שמשקיע 18 מיליון שקל בקהילה.

<זיוה מקונן-דגו: הוא משקיע ומה התוצאות - - -

פנינה תמנו: יותר מזה, זה לא דיון על ארגון אחד.

פנינה תמנו: זה לא ראוי.

עודד פורר: עכשיו, בעניין של - - -

אמנון כהן: לא, שנייה.

עודד פורר: אני רק אסיים בעוד משפט.

עודד פורר: בעניין של הכמעט, בסופו של דבר זה לא הורחב ואנחנו כמתכללים, אני חושב, כאן, גם לך אפילו, הוכחנו את העניין הזה, כשעמדנו במילה שלנו יחד עם משרד ראש הממשלה, אמרנו מה שהיה הוא שיהיה וכך היה.

אמנון כהן: זיוה, עכשיו את מדברת ואף אחד לא מפריע.

<זיוה מקונן-דגו: תודה רבה.

אמנון כהן: אבל ענייני.

<זיוה מקונן-דגו: אני מדברת עניינית בלבד, אדוני.

<זיוה מקונן-דגו: אם משרד החינוך לפני חודשיים, ואנחנו מדברים על חודשיים אחרי החלטת הממשלה, הולך וסוגר כמעט עסקה עם הג'וינט שמגיל לידה - --

עודד פורר: הוא לא סגר.

<זיוה מקונן-דגו: נכון, הוא לא סגר, כי הייתה התערבות.

עודד פורר: לא, כי אנחנו עצרנו את זה כמשרד מתכלל.

<זיוה מקונן-דגו: כמשרד מתכלל וכמעט נסגר שמגיל לידה כל יוצאי אתיופיה יהיו באחריות הג'וינט, מגיל לידה עד גיל 8 ומגיל 8, מכיתה ג' עד כיתה י"ב לפרויקט הלאומי.

<זיוה מקונן-דגו: זה לא הגיוני שמשרד שקיבל את ההחלטה לתכלל, אני לא חושבת שהוא מסוגל לתכלל ולפקח.

<זיוה מקונן-דגו: 12 משרדים התחייבו כביכול להיות בשולחנות האלה, כמה באמת שולחנות קמו?

פנינה תמנו: השולחנות העיקריים והחשובים נמצאים.

אמנון כהן: פנינה, אני מבקש לא להפריע לה.

אמנון כהן: הבטחתי לא להפריע לה.

<זיוה מקונן-דגו: 12 משרדים התחייבו לקחת חלק ולהיות שותפים.

<זיוה מקונן-דגו: בינתיים אנחנו יודעים, למרות שאנחנו לא בפנים, שרק 7 משרדים, וגם בתוכם - - -

פנינה תמנו: יש כאלה מיותרים, לא צריך אותם, תאמיני לי.

<זיוה מקונן-דגו: אני חושבת שהתכלול והאחריות היו צריכים להיות על ידי משרד ראש הממשלה, כמו שאמרתי גם בדיון הקודם.

אמנון כהן: הוא שותף.

<זיוה מקונן-דגו: משרד ראש הממשלה, אם הוא היה המתכלל, משרד החינוך לא היה פונה ומחליט מה לעשות עם הילדים האתיופים.

<זיוה מקונן-דגו: לא יכול להיות שבמשרדים, אדוני, ילדים יוצאי אתיופיה שנולדו בארץ צריכים להיות מטופלים על ידי אגף לקליטת תלמידים עולים.

<זיוה מקונן-דגו: זה לא הגיוני, זה לא סביר, אבל איפשהו כולם ממשיכים כאילו הכול בסדר ועוד פעם נגיע להחלטה של 300 מיליון שקל שלא יודעים מה לעשות איתם.

<זיוה מקונן-דגו: דבר נוסף, דובר על המיפוי התקציבי.

<זיוה מקונן-דגו: אני שואלת עכשיו את משרד החינוך, אם משרד החינוך משקיע באמת 119 מיליון שקל בנושא של החינוך של יוצאי אתיופיה.

אמנון כהן: תיכף נשאל אותם.

אמנון כהן: יש עוד שאלות?

<זיוה מקונן-דגו: זה מאוד מעניין.

<זיוה מקונן-דגו: 119 מיליון שקל.

<זיוה מקונן-דגו: אני הייתי המומה איך זה יכול להיות?

<זיוה מקונן-דגו: ומציגים אותו גם ב-18 במרץ בשולחנות העגולים, זה תמוה בעיניי ואני שואלת האם גם את האוויר שנושמים ילדים יוצאי אתיופיה צריך לספור, אם סופרים את השעות הרגילות שכל תלמיד ותלמיד מקבל אותן?

<זיוה מקונן-דגו: זה הפך להיות ממכר ומסחר וזה מה שיש לי להגיד.

אמנון כהן: תודה.

אמנון כהן: משרד הביטחון, איך אנחנו משלבים את האנשים החשובים האלה ואיך אנחנו מונעים נשירה?

אמנון כהן: כי הבנתי שמדד הגיוס גבוה ביותר, אבל באותו זמן גם מדד הנשירה מאוד מאוד גבוה.

אמנון כהן: אז בדיון הצביע על זה מבקר המדינה, הייתי רוצה לדעת איך אנחנו מטפלים, שכמה שפחות אנשים ינשרו, כי יש ייחודיות, יש משפחות, יש מש"קית ת"ש שצריכה לעשות את העבודה, חלקם צריכים לעזור בכלכלת הבית אולי, כי המשפחות הן ברוכות ילדים.

אמנון כהן: בבקשה.

שמעון סולומון: דקה לפני אני רוצה להגיד לך שיש לנו, אחרי השדולה שהקמנו, צוות עם כל תנועות הנוער וארגוני הנוער והצבא, בערך 20 אנשים, שיושבים כמעט כל חודש ואנחנו עוקבים שהצבא הוא שותף מלא והמטרה שלנו זה מצד אחד להגביר את אחוז המאותרים ליחידות איכותיות, מצד שני להקטין את אחוז השוהים בכלא.

אמנון כהן: תודה.

אמנון כהן: מי מציג לנו?

<קרן בן נתן קרוגר: שלום, אני מאכ"א, מחטיבת התכנון, אני בעצם מתכללת את הטיפול בשילוב יוצאי אתיופיה בצה"ל.

<קרן בן נתן קרוגר: אני רוצה להתייחס, גם בהמשך למה שהוצג בוועדות הקודמות, אנחנו הצגנו שבעצם התחלנו לאחר שהקמנו את המדור לפני סדר גודל של שנה וחצי, בנינו תכנית, התכנית יצאה לדרך, היא הוצגה לכם בקווים כלליים בדיונים הקודמים, לכן אני לא אחזור על המרכיבים העיקריים, אני דווקא כן אדבר קצת על מה שאנחנו מתחילים לראות בתוצרים שלה.

<קרן בן נתן קרוגר: באופן טבעי מרבית התהליכים שאנחנו עוסקים בהם הם תהליכים שלוקח זמן עד שהם מבשילים, אבל אנחנו מחלקים אותם, כמו שגם הצגנו בעבר, לכמה שלבים, כשהשלב העיקרי מבחינתנו- - -

אמנון כהן: זיהיתם ממה נובעת הנשירה הגבוהה בקרב הקהילה?

<קרן בן נתן קרוגר: מכל מיני סיבות, כל אחד עומד בפני עצמו.

אמנון כהן: ותדעו לטפל?

אמנון כהן: אחרי שזיהיתם אתם יודעים לתת את הטיפול?

<קרן בן נתן קרוגר: אנחנו יודעים שחלק ניכר זה מסיבות ת"ש שבעצם מה שעשינו בהקשר הזה זה בכדי לנסות ולמנוע מראש את המציאות שאותו חייב פוגש ברגע שהוא נכנס לצבא ומתחיל איזה שהיא מסכת של פעולות כדי לאשר מול מש"קית הת"ש והגורמים הנוספים.

אמנון כהן: אולי צריך לעשות מכינה לאנשים מסוימים?

<קרן בן נתן קרוגר: אנחנו עושים גם מכינות - - -

אמנון כהן: כמו שעושים באקדמיה, טיפה לתת לו חשיפה לדברים.

פנינה תמנו: לא, הם מחכים שיגיעו ביום הגיוס, שמים אותם על אוטובוסים נפרדים ולוקחים אותם לקורס העלייה ואחר כך האמהות כולן שולחות לי ולחברי שמעון מיילים, שנטפל בזה, שלא יכול להיות שהילד שנולד בארץ הולך לקורס מיוחד.

אמנון כהן: לא, אבל מכינה חשוב לעשות.

<קרן בן נתן קרוגר: אני אתייחס גם לזה.

פנינה תמנו: לא, אבל הבעיה שאתם לא רוצים לשמוע את הקהילה, את ההורים, את אלה שהכי אכפת להם ואתם חושבים שלכם אכפת יותר מבני הקהילה שלנו, מהילדים שלנו, ואתם מתעקשים לעשות את קורס העלייה.

פנינה תמנו: או תפתחו, או תבטלו, אין מה לעשות.

אמנון כהן: תודה, פנינה.

אמנון כהן: בואו ניתן לה, אני רוצה ללמוד.

אמנון כהן: בבקשה.

<קרן בן נתן קרוגר: מה שאנחנו שמנו עליו דגש בתכנית, זה לא המרכיב היחיד, אבל זה המרכיב המרכזי, זה לכל שלבי טרום הגיוס.

<קרן בן נתן קרוגר: זאת אומרת אנחנו רוצים לנסות כמה שיותר למצות את התהליכים לפני הגיוס כדי לאפשר כניסה ברגל ימין לצבא.

<קרן בן נתן קרוגר: זה אומר שכל מפקדי לשכות הגיוס מקבלים תכנית עם יעדים מדידים שלוקחים ומודדים את פעולות האיתור ותהליך הגיוס והמיצוי שכולל גם את תהליכי הת"ש.

<קרן בן נתן קרוגר: יש יעד ש-90% מתהליכי הת"ש אמורים להסתיים לפני הגיוס של החיילים והחיילות, כך שאני כצבא יודע לפני שהם מתגייסים עם מה הוא בא אליי, עם איזה מטען, ואיך אני אמורה להתמודד עם זה בשלב הגיוס שלו בהתאם ליעדים שלו כמובן.

<קרן בן נתן קרוגר: הבנו שאחד הדברים הכי חשובים בתהליכים שקודמים לשלב הגיוס זה הליווי הפרטני.

<קרן בן נתן קרוגר: זאת אומרת גם כאן מפקדי הלשכות שהם בעצם מובילים את האחריות, את התכלול של ההכנה לצה"ל ברשויות, יחד עם חיל החינוך, משרד החינוך, משרד הביטחון והרבה מאוד עמותות וארגונים וכמובן גם עם הרשויות המקומיות, הם בעצם בתכנית שמיקדנו ב-17 ערים שהן עתירות יוצאי אתיופיה.

<קרן בן נתן קרוגר: מיקדנו ממש ברמת הפרט, הם מדווחים לנו אחת לרבעון על הפעילות שנעשית, גם כדי להביא ולמצות את תהליכי הגיוס, גם למצות את תהליכי הת"ש, גם לוודא, ואחד הדברים שאנחנו שמנו וגם הוצג כאן בעבר, זה סוגיית התפקידים.

<קרן בן נתן קרוגר: אני לא מדברת כרגע, את הלחימה אני שמה בצד, ואני יודעת שהשיעורים של המיצוי ללחימה בקרב הגברים הם גבוהים ואנחנו מברכים על זה, אבל ראינו גם בעבר וגם כשיצאנו לדרך עכשיו שיש לנו פער שאנחנו רוצים לחזק אותו במה שאנחנו קוראים לו תפקידי איתור, שזה התפקידים האיכותיים יותר, שאנחנו רוצים לראות שיעורים הולכים וגדלים של יוצאי אתיופיה משתלבים בהם.

<קרן בן נתן קרוגר: שמנו יעד לגדול אל מול המדד הראשון שאיתרנו, יעד גידול של 300%.

<קרן בן נתן קרוגר: זה מה שאנחנו קבענו לעצמנו - - -

פנינה תמנו: כולל קצונה, נכון?

<קרן בן נתן קרוגר: גם, בין היתר גם קצונה, אבל גם תפקידים בחיל האוויר, באגף המודיעין, באגף התקשוב ובחיל הים.

אמנון כהן: קרן, אתם יכולים היום לאתר באזורים מסוימים, להצביע למשרד הקליטה שאתם הייתם רוצים לחזק טרום גיוס, נגיד בתיכון, בשכבות גיל כאלה וכאלה, כי שם הנשירה יותר מדי גבוהה?

אמנון כהן: מה הם צריכים לעשות על מנת לחזק אותם ולהכין אותם למוכנות שלכם?

אמנון כהן: זאת אומרת לא לעשות משהו נפרד, אלא באותם אזורים שקלטו המון עולים, הם גם אהבו לחיות באותו אזור כי קיבלו הטבות מהמדינה לרכוש דירות בשנים מסוימות, אז יש כמו גטו כזה, הם בשכונה מסוימת בעיר וגם באותו בית ספר באחוזים גבוהים מאוד, ואז משרד החינוך, יחד עם הקליטה כמתכלל, לראות שנותנים להם את החיזוקים שלא ינשרו מהצבא.

אמנון כהן: יש לכם את התכניות האלה?

<קרן בן נתן קרוגר: אנחנו עושים את זה.

<קרן בן נתן קרוגר: יש לנו נתונים שאנחנו מודדים ברמה הרשותית, שאנחנו יודעים להצביע בחתך אוכלוסיות גם על נשירה, גם על מיצוי.

<קרן בן נתן קרוגר: אנחנו קובעים יעדים, היעדים שהזכרתי קודם שנקבעים למפקדי הלשכות והם נקבעים שוב בשולחנות עגולים משותפים, הם נקבעים בהתאם למאפיינים של כל רשות ושל כל בית ספר או כל מסגרת שאנחנו - - -

פנינה תמנו: השאלה היא אם אתם יכולים להסב את הפעילות כמו שהוא אומר, במקום להדגיש או למקד את המאמצים אחרי שהם מתגייסים, לפני הגיוס.

<קרן בן נתן קרוגר: זה הכול לפני הגיוס.

<קרן בן נתן קרוגר: זה כל מה שאמרתי עכשיו זה לפני הגיוס.

פנינה תמנו: לא, קורס העלייה זה אחרי הגיוס.

פנינה תמנו: הקורס שאתם עושים במחשוב זה אחרי הגיוס.

פנינה תמנו: אנחנו, המטרה שלנו זה כמו שאומר יושב ראש הוועדה, למקד את זה לפני הגיוס.

<קרן בן נתן קרוגר: תהליך הגיוס לצה"ל לא מתחיל ביום שהחייל מקבל את צו הגיוס שלו, זה מתחיל גם לפני שהוא מקבל את הזימון הראשון לבוא למבחן הראשון שקובע לו את הנתונים האישיים.

<קרן בן נתן קרוגר: מבחינתנו, ככל שאנחנו מקדימים בתהליכים האלה - - - דרך אגב זה בכלל האוכלוסיות, אין כאן ייחוד ליוצאי אתיופיה.

<קרן בן נתן קרוגר: מבחינתי, איפה שאני יודעת להשפיע על נוער, יחד עם משרד החינוך, יחד עם משרד הקליטה, אם אנחנו מדברים על אוכלוסייה שרלוונטית בהקשרים האלה, אנחנו עושים את זה לפני, מכיתה י' ואם צריך גם מכיתה ט', בתכניות כאלה ואחרות.

שמעון סולומון: אז אני רוצה לעזור לך בנקודה הזו - - -

אמנון כהן: תן לה לסיים, אי אפשר ככה.

שמעון סולומון: משפט אחד, זה עוזר בזה.

שמעון סולומון: אתה שאלת על המכינות.

אמנון כהן: לא צריך לעזור, אחר כך תשבו.

אמנון כהן: תן לשמוע.

שמעון סולומון: אז אחרי שהיא תסיים, כי זה על המכינות.

<קרן בן נתן קרוגר: גם בהקשר של המכינות אנחנו עושים עבודה.

<קרן בן נתן קרוגר: אנחנו מגדילים את שיעור יוצאי אתיופיה שמשתלבים במכינות יחד עם האגף הביטחוני חברתי במשרד הביטחון.

<קרן בן נתן קרוגר: שוב, כל דבר שאנחנו יכולים לעשות לפני אנחנו עושים לפני, בגלל זה גם הדגשתי את הסוגיה של תפקידי האיתור.

<קרן בן נתן קרוגר: אנחנו מבינים שאם אני מכניסה יותר ויותר חיילים מראש, מהיום הראשון שלהם שהם מתגייסים לתפקידים שהם תפקידים משמעותיים, דרך אגב זה מייתר גם את קורס העלייה מהבחינה הזאת - - -

פנינה תמנו: אגב, מי מתקצב את קורס העלייה, יש לכם, הבנתי, גם קרן שבאה מחוץ לארץ?

<קרן בן נתן קרוגר: אנחנו מקבלים סיוע ממשרד הקליטה.

<קרן בן נתן קרוגר: לגבי ה - - -

אמנון כהן: לכן בתכלול הם יראו אם צריך - - -

פנינה תמנו: למה משרד הביטחון עם כל כך הרבה כספים לא מוכן לפתור את הבעיה מכספו?

אמנון כהן: חבר'ה, לא עכשיו, אני לא יכול לפתור את כל הבעיות.

אמנון כהן: אני, הקטן.

אמנון כהן: בבקשה.

<קרן בן נתן קרוגר: דבר נוסף שהבנו, אני שוב מתעכבת בתהליכי קדם הגיוס, זה שלהורים יש פה תפקיד מאוד מאוד משמעותי בכל מה שקשור לתמיכה ו - - -

אמנון כהן: חבר הכנסת מיכאלי, רוצה משפט לפני שתלך?

אמנון כהן: תיכף, כשהיא תסיים.

<קרן בן נתן קרוגר: ההורים הם חלק מאוד מאוד אינטגרלי כאן

<קרן בן נתן קרוגר: בתהליך, בכלל לגבי כל מתגייס לצבא, ואנחנו עשינו גם הרבה מאוד פעילויות, ערבי הורים ברשויות, עשינו תכנית ברדיו רק"ע, של קצינים במילואים יוצאי אתיופיה שבאו והסבירו באמת על התהליכים, למה לצפות, איך לתמוך בילדים ש - - -

אמנון כהן: אתם רואים מגמה של ירידה בנשירה?

אמנון כהן: חשים את זה כבר?

<קרן בן נתן קרוגר: את הנתונים אנחנו מסכמים לקראת סוף חודש יולי.

<קרן בן נתן קרוגר: בחלק מהדברים אנחנו מתחילים לראות ירידות, אני לא יודעת לתת עוד מספרים, אבל בסוף החודש אנחנו נוציא דיווח.

<קרן בן נתן קרוגר: יש ניצנים ראשוניים בתפקידי האיתור אל מול היעד ששמנו, של לגדול ב-300%, אנחנו כבר רואים גידול, כמעט הכפלה בחלק מהמקרים ואנחנו עוד לא סיימנו.

אמנון כהן: קרן, אנחנו מבקשים כוועדה לשלוח לנו גם מסמך שדוח המבקר עשה את שלו קצת.

אמנון כהן: גם אנחנו, גם משרד המבקר, לשלוח לנו אחרי שיהיו לכם הנתונים פחות או יותר, לראות את המגמה לפחות.

אמנון כהן: מזה השאיפה היא להגיע ל-300%, כמו שאמרת, כרגע המגמה היא נגיד 2%, 8%, בכל מיני סקטורים שאנחנו רוצים לשמוע.

אמנון כהן: אני רוצה את משרד החינוך, 119 מיליון שקל.

אמנון כהן: מה זה 119 מיליון שקל?

אמנון כהן: מה זה הכסף הזה?

שמעון סולומון: רגע, אדוני היושב ראש, על המכינות שהזכרת, אני רוצה להגיד משפט כדי לסגור ולהתקדם.

שמעון סולומון: קודם כל לגבי הורים צריך לציין שיש עמותה אחת, ציוני ישראל, יששכר מקונן סגן אלוף, שכל תפקידה זה מה שהיא עושה וזה דבר נהדר.

פנינה תמנו: מה זה, שיווק לעמותה?

פנינה תמנו: נו באמת.

פנינה תמנו: יש פה המון עמותות שעובדות, לא צריך לעשות שיווק לעמותה.

שמעון סולומון: אני לא אשאל אותך מה אני אגיד, אז תני לי לסיים.

פנינה תמנו: אתה לא שואל אותי, אז אני אעיר לך מה שאני רוצה להעיר.

שמעון סולומון: אז אני לא אשאל אותך ואני אקטע אותך באמצע ואני לא מחשיב את מה שאמרת עכשיו.

שמעון סולומון: תלמדי גם להקשיב.

אמנון כהן: כל הכבוד.

פנינה תמנו: גם אנחנו יודעים לריב, אדוני היושב ראש.

אמנון כהן: זה טוב, זה טוב.

שמעון סולומון: עמותת ציוני ישראל, אני חוזר, הם עושים עבודה נהדרת.

אמנון כהן: אבל אני הכהן, אני הגשר ביניכם.

אמנון כהן: משכין שלום.

שמעון סולומון: נכון.

שמעון סולומון: לצערנו אתה צריך להיות, כי אנשים כנראה לא שולטים לפעמים ב - - -

אמנון כהן: מה עושה העמותה הזאת?

שמעון סולומון: העמותה הזו, מה שהיא עושה זה מה שלא עושים אחרים, היא לוקחת הורים ועושה אותם יותר מעורבים ביחידות צה"ל וזה ראוי לציין.

שמעון סולומון: דבר נוסף, הבעיה של חיילים יוצאי אתיופיה היא לא רק בעיית ת"ש.

אמנון כהן: סולומון, אני חייב לסכם.

שמעון סולומון: בסדר, אנחנו פה ומותר לנו להגיד.

שמעון סולומון: לגבי המכינות, במסגרת השדולה שאמרתי מקודם אני רוצה לבשר שכדי להילחם בבעיה מלפני ולא רק אחרי הגיוס יש לנו עכשיו 3 מיליון שקל כדי לשלב נוער יוצא אתיופיה בתנועות נוער ובארגוני נוער במכינות.

שמעון סולומון: בקיימות, לא בנפרד, אלא להגדיל את אחוז יוצאי אתיופיה ב-20%, לא להבדיל אותם, אלא לעזור להורים שלא יכולים לממן 20% הגדלה, כי אני יודע דבר אחד, כקצין אני אומר לכם את זה, אני גם רב סרן במילואים - - -

אמנון כהן: באיזה עמותה?

שמעון סולומון: עזוב נו.

שמעון סולומון: לא ידעתי שאתה כל כך מזלזל בוועדה שלך.

שמעון סולומון: חבל.

אמנון כהן: זה לא, חס וחלילה.

שמעון סולומון: אני יכול לרדת איתך למטה למטה.

אמנון כהן: לא, קצת קצת.

שמעון סולומון: כקצין בצנחנים, רב סרן, אני אומר לכם, אחד שהיה במכינות, או בתנועות נוער או בארגון נוער, אני יודע שהחייל הזה לא נופל, שהנוער הזה יילך ויגיע עד הסוף.

אמנון כהן: יישר כוח.

אמנון כהן: משרד החינוך, הייתם צריכים לענות לנו.

אמנון כהן: 119 מיליון.

<מאיה שריר: כן.

<מאיה שריר: דבר ראשון אני מבקשת שני משפטים, אנחנו שותפים מלאים לתהליך של הדרך החדשה בהובלה של משרד העלייה והקליטה ואנחנו בהחלט רואים את החשיבות של המהלך הזה ותכנון חדש לעתיד.

<מאיה שריר: ב-14 ביולי יתקיים שולחן חינוך שיעבוד לפי שכבות גיל, יתחיל בקדם יסודי, אחר כך יסודי ולאחר מכן חטיבות עליונות ובו באמת יהיה פירוט ועבודה על כל אחת מהתכניות וכמובן שנציגי הקהילה כאן שותפים.

אמנון כהן: ומערכת הביטחון גם מסונכרנים?

אמנון כהן: כי לנו חשוב לחזק אותם טרם הגעתם לצבא, בתיכונים יותר.

<מאיה שריר: בוודאי, נכון, הם שם.

<מאיה שריר: לגבי התקציב המאוד מאוד גדול.

<מאיה שריר: יש תקציב, מתוך זה תקציב של בערך 35 מיליון זה תכניות ייחודיות, כמו למשל תכנית החומש היא 20 מיליון, המגשרים דוברי אמהרית זה 8.5 מיליון - - -

אמנון כהן: לא, הטיעון של זיוה היה שגם את השעות שנותנים כביכול - - -

<מאיה שריר: לא, לא, לא.

<זיוה מקונן-דגו: אז 119 מיליון - - -

אמנון כהן: זיוה, אני מייצג אותך עכשיו.

<מאיה שריר: אני אסביר.

<מאיה שריר: יש כאן תקציב של תכניות תוספתיות ייעודיות של בערך 35 מיליון וכל שעת לימוד תוספתית, אני לא מדברת על שעות שניתנות בזכות זה שהם תלמידים, אני מדברת על עולים חדשים, שעות עולים, לא ילידי הארץ, שעה אחת עולה 7,500 שקל.

<מאיה שריר: לאור החישוב הזה - - -

אמנון כהן: מה זה עולים אצלכם?

אמנון כהן: כמה שנים בארץ?

<מאיה שריר: שעה אחת, שעה שנתית, היא 7,500 שקל.

<מאיה שריר: לכן התקציבים באמת מאוד גדולים.

אמנון כהן: כמה שנים זה עולים בהגדרה היום?

<מאיה שריר: לעולים מאתיופיה גם יש הרבה יותר שעות וגם טווח השנים הוא הרבה יותר רחב.

<מאיה שריר: אנחנו נותנים תגבור אפילו לכאלה שעלו משנת 2001, 2002.

<מאיה שריר: ולכן זה באמת הרבה שעות והרבה כסף.

<זיוה מקונן-דגו: אדוני היושב ראש, אני עדיין לא הבנתי אם 120 מיליון באמת מושקעים ככסף תוספתי עבור יוצאי אתיופיה.

<זיוה מקונן-דגו: אם זה ככה ומושקעים 120 מיליון שקל והפערים בחינוך של יוצאי אתיופיה הם כאלה, אז או שאנחנו מפגרים באוכלוסייה הזאת - - -

אמנון כהן: לא, חס וחלילה, אנשים טובים.

<זיוה מקונן-דגו: לא, סליחה, 120 מיליון שקל בשנה ל-36,000 תלמידים - - -

אמנון כהן: אבל, זיוה, דיברת, אני לא יכול להתחיל את הדיון מחדש.

<זיוה מקונן-דגו: לא, אבל זה לא נשמע לי הגיוני.

אמנון כהן: כן, אדוני, מאיזה עמותה אתה?

<שמעון דקלה: שמעון דקלה, מנציגי הארגוני של הקהילה - - -

אמנון כהן: נציג או מנכ"ל?

<שמעון דקלה: גם מנכ"ל, אם זה יספק.

אמנון כהן: מה שחשוב לי זה אם אתם משולבים בדיונים.

<שמעון דקלה: אנחנו מגיעים לדיונים ומנסים גם להעלות את הנקודות החשובות בדיונים, אם זה כן מספיק?

<שמעון דקלה: לדעתי זה לא מספיק, אבל אני אומר שאנחנו בקטע הזה שותפים.

<שמעון דקלה: אני הייתי רוצה להתייעץ בנקודה של בידול ופיצול ואני חושב שזה אחד הדברים שצריך להעלות.

<שמעון דקלה: הנקודה הזו צריכה להיות בקטע של מי שמחליט מי שמקבל את השירות.

<שמעון דקלה: מי שמקבל את השירות הוא צריך להגיד אם 'אני רוצה להיות פה או רוצה להיות שם'.

<שמעון דקלה: יכול להיות שהצרכן לא יודע מה הצורך שלו, אם הוא לא יודע מה הצורך שלו, צריך ללמד אותו כדי שיצרוך נכון.

<שמעון דקלה: אם אנחנו בצורה גורפת נחליט החלטה על לא בידול, אלא שאנחנו צריכים בעניין של אינטגרציה, אולי אנחנו נפספס את האנשים שהם צריכים לקבל את מה שהם צריכים או מה שמגיע להם.

<שמעון דקלה: לכן מה שחסר לי, לדעתי, זה הנתונים של הצרכנים, מי צריך מה, לפי זה שזה צריך להיות גם התכנית, אם היא צריכה להיגזר על הנקודה הזו.

<שמעון דקלה: בדרך כלל מה שקורה זה שאנחנו מדברים באופן כללי אבל בסוף, האנשים הרלוונטיים, שהם אלה שצריכים לקבל את העזרה, הם נעלמים.

<שמעון דקלה: מה שאני אומר, לדעתי, גם הילדים שלי לא צריכים, למה?

<שמעון דקלה: כי אני יודע שלילדים שלי אני נותן את העזרה, אבל בגלל שהילדים שלי לא צריכים אני לא יכול להחליט שאחרים לא צריכים לקבל.

<שמעון דקלה: לכן אנחנו צריכים כאן לחשוב איך - - -

אמנון כהן: איך תחליטו מי זקוק ומי לא זקוק.

<שמעון דקלה: בדיוק.

פנינה תמנו: ברשותך, היושב ראש, אולי כדאי דווקא בהמשך למה שאתה אומר.

פנינה תמנו: זה חשוב.

פנינה תמנו: משהו פרודוקטיבי.

<שמעון דקלה: שנייה, שנייה.

אמנון כהן: פנינה, תני לו לסיים.

אמנון כהן: אמנם הוא לא נבחר בפריימריז, אבל תני לו.

<שמעון דקלה: נקודה נוספת שצריכה להיות, לדעתי - - -

אמנון כהן: הוא אומר דברים חשובים.

אמנון כהן: כבוד המנכ"ל, תקשיב, כי אלה דברים - - -

<שמעון דקלה: נקודה נוספת, יש תכניות אחרי מסגרת ולפני מסגרת.

<שמעון דקלה: אם נגיד אחרי המסגרת הפורמלית, שם אנחנו צריכים באמת לדרוש את האינטגרציה.

פנינה תמנו: איפה, בפורמלית?

<שמעון דקלה: בפורמלית.

פנינה תמנו: לא, אני חושבת שזה עניין של תפיסה שלך.

<שמעון דקלה: אני אתייעץ על הנקודה הזאת.

<שמעון דקלה: למשל אני רוצה עזרה לילד שלי בשיעורי עזר.

<שמעון דקלה: אני לא צריך לשלם בגלל שהילד שלי - - -

אמנון כהן: אוקיי, מובן, הבנתי.

אמנון כהן: את זה הבינו.

<שמעון דקלה: זה אחד הדברים שאני רוצה להגיד.

<שמעון דקלה: לא כל בית הוא גם למען אינטגרציה הוא מכניס את הילדים של מישהו אחר לתוך הבית שלו.

אמנון כהן: לפני שתלכו אני אשמע עוד מי שנרשמה.

אמנון כהן: מי זו נטע לוי?

פנינה תמנו: אבל משהו בהמשך לדבריו, הוא אמר משהו חשוב למסקנות שלך.

אמנון כהן: אני עוד לא עושה מסקנות.

אמנון כהן: אני חושב, חבר הכנסת סולומון וחברת הכנסת פנינה, תרומתכם למען שילוב הקהילה בחברה היא חשובה ביותר ולכן כל הנקודות שאתם ציינתם, זה מוסיף דברים נוספים ואתם גם צריכים להיות שותפים לבנייה, כמאסדר, לראות.

אמנון כהן: לפני שמוציאים את החלטת הממשלה תעברו עוד פעם ותשבו פה, כנבחרי ציבור, אחרי שבחנתם את הכול, לפני שכותבים את הכול, שלא עוד פעם יהיו הערות.

אמנון כהן: אנחנו צריכים לסגור את הפאזל הזה מכל הכיוונים, כי אתם מכירים את הקהילה, גדלת פה, שירתת פה, היית קצין בצבא, הגעת למקום מסוים, אתה צריך שכל ילד מהקהילה יהיה כמוך.

אמנון כהן: זו הנקודה.

אמנון כהן: זו השאיפה שלך.

אמנון כהן: לכן תסתכל שם איך אתה מחזק.

אמנון כהן: מי שכבר לא זקוק, לא צריך, אל תבזבז לנו משאבים, כי המשפחה שלו חזקה, הם כבר השתלבו.

אמנון כהן: אנחנו צריכים להפנות את המשאבים למקום שהכי הכי צריך.

אמנון כהן: לכן גם כל הארגונים האלה שאוספים כסף, הם מנצלים כביכול את הקהילה, אנחנו צריכים גם את זה לנתב, שהגוף המאסדר הזה גם ישלוט באותם הפרויקטים שרוצים לעשות, שזה יהיה לטובת הקהילה בסופו של דבר, שלא יהיו כפילויות, שלא יהיו דברים שכבר לא רלוונטיים.

אמנון כהן: לא תכנית הטף והאתגר שהיו פעם, היום כבר האמא גדלה פה, היא יודעת איך לגדל את הילד, היא יודעת מה זה טיפת חלב, לא צריך לשחק במשחקים דידקטיים וכל מיני דברים כאלה.

אמנון כהן: לכן אתה יכול ללכת לוועדת אללוף ואנחנו ממשיכים עם נטע.

אמנון כהן: מה רצית להגיד, נטע, בנושא דוח המבקר?

<נטע לוי: שמי נטע לוי ואני עורכת דין מעמותת איתך מעקי, משפטניות למען צדק חברתי.

<נטע לוי: אנחנו עוסקות בנשים מהשוליים החברתיים והכלכליים של ישראל ועוסקות בליווי וייצוג ללא תשלום של עובדות בשכר נמוך.

אמנון כהן: בנשים?

אמנון כהן: מה עם הגברים, מסכנים?

<נטע לוי: פחות מסכנים.

<נטע לוי: העמותה שלנו עוסקת בזכויות נשים ועכשיו אנחנו בפרויקט שבעצם מתמקד בנושא של יוצאות אתיופיה ועובדות בשכר נמוך.

<נטע לוי: כמו שאתם יודעים, כל מי שמסתכל סביבו, אנחנו בעצם נתקלות ונתקלים ביותר ויותר עובדות יוצאות אתיופיה שמגיעות לעבודות - - -

אמנון כהן: אבל יש לנו חוק שתיקנו, עשינו חוק שתיקן את זה.

<נטע לוי: בסדר, החוק הזה עדיין לא - - -

אמנון כהן: הוא עובד יפה, בנציבות.

<נטע לוי: מה שקורה בעצם בשטח זה שיש חסמים מאוד מאוד משמעותיים לנשים עובדות יוצאות אתיופיה לא להיכנס, לא להגיע למקומות המרכזיים, למקומות עבודה מרכזיים, לא ברשויות המקומיות, כפי שאתם עוסקים בהן, ועוד בנושאים נוספים.

<נטע לוי: אנחנו רואים עוד ועוד נשים יוצאות אתיופיה בחברות ניקיון, בחברות גדולות, ושם אנחנו רואות פגיעות חמורות בזכויות העבודה שלהן.

אמנון כהן: אנחנו הולכים להסדיר את זה גם, בעזרת ה'.

<נטע לוי: עכשיו הנושא הוא שמעבר לפגיעות ולחסמים ולבעיות שיש בחברות ובעסקים הפרטיים, הבעיה בעצם מקורה ושורשיה נמצאים במדינה ובחסמים שנמצאים מלמעלה והמדינה היא זו שצריכה להסיר את החסמים האלה.

אמנון כהן: תודה.

אמנון כהן: נציבות שירות המדינה, מי נמצא?

אמנון כהן: מה נשמע?

אמנון כהן: איך מתקדם החוק הזה של שילוב הקהילה בתוך החברה ובתוך החברות הממשלתיות?

אמנון כהן: חבר הכנסת סולומון אמר שזה דווקא מתקדם, בדיונים שאתם מקיימים.

פנינה תמנו: צולע.

אמנון כהן: לא צולע, מתקדם.

אמנון כהן: מתקדם?

<נאדר אלקאסם: כן, מתקדם.

<נאדר אלקאסם: אני אתן נתונים.

<נאדר אלקאסם: הוצאתי נתונים מהמחשב ואנחנו עומדים היום על 1.49% מתוך עובדי המדינה שהם עובדים יוצאי אתיופיה.

פנינה תמנו: 1.49 ומה היה בדיון הראשון?

<נאדר אלקאסם: אני לא זוכר.

אמנון כהן: 1.32. הלאה.

<נאדר אלקאסם: בכל מקרה בנציבות שירות המדינה אנחנו פועלים רבות באמת לעניין קידום העובדים.

<נאדר אלקאסם: הנתונים שאנחנו מציגים היום אלה נתונים כמותיים רק, מתייחסים לכמות, אבל כמובן שאנחנו גם עובדים בעניין של ה - - -

אמנון כהן: מה השאיפה לפי החוק, 3%?

<נאדר אלקאסם: לא, אין יעד, היעדים נקבעים בהחלטות ממשלה, לא בחוקים.

<נאדר אלקאסם: אין יעד שנקבע ל - - -

אמנון כהן: מה זה אומר שילוב?

אמנון כהן: אם אומרים שילוב, איזה שהוא יעד צריך להיות.

<קריאה: 1.5%, שיהיה כמו באוכלוסייה.

אמנון כהן: אתה מתקרב לשם, כן?

<נאדר אלקאסם: בדיוק, אנחנו שם.

<נאדר אלקאסם: לא מתקרבים, אנחנו שם.

<נאדר אלקאסם: הפרשנות שלנו זה לייצוג הולם זה לפי אחוז האוכלוסייה בתוך אזרחי ישראל, שהיום זה עומד על 1.5%, לפי הלמ"ס.

<נאדר אלקאסם: לפי האחוז אמרתי שאנחנו עומדים, אבל הכיוון שלנו היום זה יותר על איכות של התפקידים שהם משובצים בהם.

<נאדר אלקאסם: לכן אנחנו היום פועלים באמת על סימון משרות ועידוד וקליטת הבוגרים האתיופים במשרות שהן יותר אקדמיות, משרות שהן יותר - - -

פנינה תמנו: ולמה אתם לא מוכנים להעביר רשימה למרות שיש הידברות כבר שנה איתכם?

<נאדר אלקאסם: לפי דעתי העברנו רשימה.

<נאדר אלקאסם: במפגש האחרון כן העברנו רשימה של המשרות.

פנינה תמנו: לא, של המקצועות.

פנינה תמנו: הרי הייתה החלטת ממשלה על 30 משרות, אמרת לי, אני דיברתי איתך, באתי אליך, התייעצנו - - -

אמנון כהן: בסדר, בסדר, תעביר לה רשימה, בסדר?

<נאדר אלקאסם: אין בעיה.

פנינה תמנו: תעביר לי רשימה, זו החלטת ועדה.

אמנון כהן: תודה רבה.

אמנון כהן: אני הבטחתי גם לשרה שברבע לאחת נסיים, כי יש לה פגישה ואני רוצה לסכם.

אמנון כהן: אנחנו נעשה עוד דיונים, זה לא נגמר, כן?

אמנון כהן: שלא תחשבו שגמרתם את העבודה.

אמנון כהן: כבוד המבקר, אתה רוצה משפט קודם לפני שאני מסיים?

אמנון כהן: אני מסכם את הדיון החשוב הזה.

סופה לנדבר: לפני שאתה תסכם.

סופה לנדבר: זיוה, תצטרפי.

סופה לנדבר: תצטרפי.

סופה לנדבר: אמנם יש לך ביקורת, כדאי לך להיות בתוך הדיונים.

סופה לנדבר: אני מזמינה אותך.

פנינה תמנו: גם רוני.

אמנון כהן: הוא שותף.

פנינה תמנו: אתה לא בא.

אמנון כהן: משרד הקליטה, קודם כל מודה לכם.

אמנון כהן: ראיתי פתיחות, פתחתם את הכול, אתם מנסים לשמוע, אבל בכוח אי אפשר להביא אף אחד.

אמנון כהן: זיוה, אני מצטרף לבקשתה של השרה, על פי בקשתי, תצטרפו, וכל אלה שאת מכירה שלא הצטרפו, כן תצטרפו, למה?

אמנון כהן: בסוף תצא החלטת ממשלה, בסוף ייצאו דברים, בסוף עוד פעם תתחילו לבכות, למה לא אמרתם?

אמנון כהן: לכן אני אומר, תהיו שותפים מעכשיו, כי זה חשוב מאוד.

אמנון כהן: אתם בשטח, אתם מעלים את הדברים החשובים.

אמנון כהן: גם אתה, באיזה ארגון אתה מנכ"ל?

<שמעון דקלה: אני מנציגי הארגונים של קהילת יוצאי - - -

אמנון כהן: אני מבקש גם, כל מה שאמרת זה חשוב מאוד, הבדיקה הזאת של מי שזקוק, מי שלא זקוק, צריך לתת לבחון גם ברמת השטח, משרד הקליטה, משרד החינוך, לבחון איזה ילד זקוק לחיזוק, כמו שאנחנו עושים בכל הפרויקטים האחרים וכמה שיותר לשלב אותם, לעשות את זה פרויקט ביחד, לא רק הקהילה בנפרד, ביחד, בוכרים, גרוזינים, כולם ביחד.

אמנון כהן: כל העולים.

פנינה תמנו: אמנון, לפני שאתה מסכם.

אמנון כהן: תוסיפי אחר כך.

<מבקר המדינה יוסף שפירא: רק לומר שאני לא רואה שום פסול, להיפך, אני חושב שזה שמשרד הקליטה הוא המתכלל, זה רק לברכה.

<מבקר המדינה יוסף שפירא: זה משרד שיש לו ניסיון גם עם עולים וגם עם ותיקים וזה רק לברכה.

<מבקר המדינה יוסף שפירא: לא צריך לקחת את המילה קליטה ולגזור ממנה כאילו זה רק לאנשים שכרגע הגיעו לארץ.

אמנון כהן: זה ברכה והצלחה, זה גם בהצלחה יהיה בסוף.

<מבקר המדינה יוסף שפירא: לכן אני מחזק את ידיכם בעניין הזה.

אמנון כהן: כן.

אמנון כהן: אנחנו מבקשים שתתכנסו כבר, כי באמת הדיונים האלה יכולים להימשך.

אמנון כהן: 1,000 אנשים כבר שמעתם, תשמעו עוד 1,000 אנשים ואז עוד שנה-שנתיים - - -

סופה לנדבר: אתה לא סיימת היום בזמן רק בישיבה אחת.

סופה לנדבר: אתה יודע כמה ישיבות סביב השולחן העגול וכמה סבלנות ורצון ואני צריכה לעודד את כל מי שנמצא בפנים, את כל משרדי הממשלה - - -

אמנון כהן: אבל, כבוד השרה, את לא נותנת לי לסיים, אני רוצה לסיים.

אמנון כהן: רציתי לסיים באחת, אני עומד בזמנים.

עודד פורר: אחרי החגים, בעזרת ה', אדוני, אני מאמין שנוכל - - -

אמנון כהן: אחרי החגים בעזרת ה' אנחנו נעשה דיון מעקב.

אמנון כהן: תרשמי לך בסביבות אחרי החגים לתאם איתכם.

אמנון כהן: אנחנו רוצים לראות מצגת, לראות את הפעילויות, הפעילויות של ילדים ונוער, 13-18, נראה לי פרויקט טוב, נראה לי על פניו פרויקט מצוין, תראו מתוך כל המצגת מה טוב, מה לא טוב, תלמדו מה שאפשר לרוחב, תעשו לרוחב - - -

סופה לנדבר: אם הם יהיו שותפים אני מאמינה שאנחנו נוכל לקחת - - -

אמנון כהן: בוודאי, אתם מתקצבים אותם.

אמנון כהן: אם אתם מתקצבים אותם בוודאי שהם בפנים, הם צריכים להיות בפנים איתכם.

אמנון כהן: אחרי החגים נשב עוד פעם, כנראה.

אמנון כהן: משרד הביטחון, אני מעריך את העבודה, התקדמנו כברת דרך ואני רוצה לקבל, אמרת בסוף יולי יהיו לכם נתונים לדעת איפה אתם במגמה של ה-300%.

אמנון כהן: זה חשוב מאוד.

אמנון כהן: שנדע כולנו, כל ילד שיעבור בצבא ויסיים את המסלול הוא ישתלב בחברה.

אמנון כהן: אתם העוגן, אתם המקום הכי חשוב של פסיפס של עלייה וקליטה ושהם משתלבים בחברה.

אמנון כהן: זה הניסיון שלי, אני הייתי חמש שנים בארץ כשהגעתי לצבא, משם כבר הכול היה פתוח ועובדה איפה הגעתי.

אמנון כהן: לכן אני אומר, הפעילות שלכם מאוד חשובה, כל ילד שנושר הוא חס וחלילה יכול להידרדר לפשע.

אמנון כהן: לכן אני אומר לכם, אין להם תמיכה בבית, לפעמים השכונה קשה, לכן אם הוא יצא משם ואם הוא קצין ולוחם, הכול פתוח בפניו, גם האקדמיה, גם מבחינה כלכלית, גם חבר כנסת.

אמנון כהן: הכול יהיה פתוח.

אמנון כהן: מה רצית להגיד?

אמנון כהן: במשפט.

<קרן אוהב ציון: סליחה שאני מפריעה.

אמנון כהן: את לא מפריעה, חשוב מה שתגידי.

אמנון כהן: מאיפה את?

<קרן אוהב ציון: נכון.

<קרן אוהב ציון: אני נציגת משרד הביטחון וחשוב לנו לציין שבמשרד הביטחון אנחנו עוסקים גם בתהליך של הגיוס לצה"ל, כמובן השירות בצה"ל וגם לאחר השחרור, יש את הקרן והיחידה להכוונת חיילים משוחררים שעוסקת בשילוב של החיילים המשוחררים בחברה האזרחית.

<קרן אוהב ציון: במשך חמש שנים אנחנו עוסקים בזה וכמובן שאנחנו עוסקים גם ב - - -

אמנון כהן: כמה זמן אתם מלווים אותו אחרי השחרור?

<קרן אוהב ציון: חמש שנים בדיוק, החל מחצי שנה מלפני השחרור ועד חמש שנים.

אמנון כהן: אפשר להגיד לכם תודה רבה בשם מדינת ישראל?

<קרן אוהב ציון: בשמחה.

סופה לנדבר: לי חשוב לתת גיבוי למשרד הביטחון ולצבא.

אמנון כהן: יש לכם את כל הגיבוי שלנו, של הוועדה, גיבוי משרד הקליטה, של אהוד פראוור, שיושב איתנו כאן, כל תקציב שתדרשו, במיליארד שקל שקיבלתם תשאירו שם כמה מיליונים - - -

פנינה תמנו: אבל, תראה, כולכם יכולים לגבות, אבל אם הם ימשיכו עם המסלולים הנפרדים, אז שר האוצר קובע.

אמנון כהן: אני אומר לך עוד פעם, אם תחליטו שצריכים מסלולים מיוחדים לאנשים תעשו, אל תשאלו אף אחד, גם אותי אל תשאלו.

אמנון כהן: אם תחליטו, מקצועית.

<קרן אוהב ציון: אני חייבת לציין שזה גם וגם.

פנינה תמנו: אמנון, אמנון, סליחה, סליחה, זו אמירה פטרונית.

פנינה תמנו: אדוני היושב ראש, סליחה, זו אמירה פטרונית, אז שייקחו את הילדים של החרדים ויעשו להם מסלולים נפרדים.

אמנון כהן: מצוין.

אמנון כהן: גם פה, אם תחליטו שזה יותר טוב- - -

פנינה תמנו: בגלל שאתם צריכים את זה, בטח, אחרי שנים שהם לא התגייסו.

פנינה תמנו: סליחה, אדוני היושב ראש - - -

אמנון כהן: אל תשאלו גם אותי וגם אותה אל תשאלו.

פנינה תמנו: אדוני היושב ראש, אני מכבדת אותך מאוד, אתה יודע את זה - - -

אמנון כהן: את לא יודעת הכול, לא כל החוכמה אצלך.

אמנון כהן: פנינה, לא כל החוכמה אצלך.

פנינה תמנו: לא, החוכמה היא קודם כל לעבוד בשיתוף עם הקהילה.

פנינה תמנו: אם הקהילה לא רוצה, האדם - - -

אמנון כהן: אל תחליטי בשם הקהילה.

אמנון כהן: פנינה, עם כל הכבוד, אל תחליטי בשם הקהילה.

פנינה תמנו: סליחה, אמנון, אז אתה לא תחליט בשם הקהילה.

אמנון כהן: אז אני לא אומר, אני אומר שהגוף המקצועי יקבע.

פנינה תמנו: אמנון, סליחה, אדוני היושב ראש, הגוף המקצועי בינתיים פועל בעצמו ואני אומרת לך, שום החלטה במדינת ישראל לא תתקבל על צעירים יוצאי אתיופיה בלי שיתוף של ההורים, בלי שיתוף של הקהילה, בלי שיתוף של הארגונים.

אמנון כהן: בוודאי - - -

פנינה תמנו: אדוני, זה פשוט חבל.

פנינה תמנו: היה פה דיון מצוין, אתה לא תגיד לצה"ל לעשות את מה שאנחנו שנה עובדים עליו.

אמנון כהן: את לא תגידי לי מה להגיד.

אמנון כהן: עד כאן.

אמנון כהן: צבא, אני אומר עוד פעם, באחריותי - - -

<קרן אוהב ציון: משרד הביטחון.

אמנון כהן: משרד הביטחון, אתם תעשו מה טוב לילד, בתיאום עם ההורה.

אמנון כהן: אל תסתכלו על אף אחד, לא מעניין אתכם אף אחד, בסוף הילד חשוב, שהוא ישתלב בחברה, ישתלב בצבא, שלא ינשור.

אמנון כהן: אם תחליטו שצריך מסלול מיוחד, אתם תחליטו.

אמנון כהן: אבל בתיאום עם ההורים, בתיאום עם זה, אף אחד לא יכתיב לכם מה לעשות.

אמנון כהן: לכן אני אומר לכם, יש לכם את כל הגיבוי שלנו.

אמנון כהן: תודה רבה, הישיבה הזו נעולה.